c: application/epub+zip

text:
Lis Blong Ol Japta
© 2014 Watch Tower Bible and Tract Society of Pennsylvania
‘Yu Mas Lavem Jehova We i God Blong Yu’
‘Yu Mas Lavem Ol Man Raonabaot Long Yu’
?Yu Yu Gat Tingting Blong Jehova Long Olgeta We Oli No Strong?
Yu Pulum Narafala Blong Hem i Mekem Bes Blong Hem
▪ ‘Yu Mas Lavem Jehova We i God Blong Yu’
▪ ‘Yu Mas Lavem Ol Man Raonabaot Long Yu’
Jisas i tokbaot tu loa we ol Kristin oli mas folem. Bambae yumi luk se Jisas i minim wanem taem hem i talem se yumi mas lavem Jehova wetem olgeta hat, laef, mo tingting blong yumi. Mo tu, bambae yumi faenemaot se yumi save mekem wanem blong yumi lavem ol man raonabaot long yumi.
▪ ?Yu Yu Gat Tingting Blong Jehova Long Olgeta We Oli No Strong?
▪ Yu Pulum Narafala Blong Hem i Mekem Bes Blong Hem
Long fas stadi bambae yumi tokbaot samting we yumi mas mekem blong gat gudfala tingting long ol brata mo sista we oli no strong. Mo long nambatu stadi, bambae yumi lanem sam rod blong givhan long ol yangfala brata mo ol brata we oli jes baptaes, blong oli mekem bes blong olgeta.
3 ‘Yu Mekem Rod Blong Yu i Stret,’ Blong Yu Gohed Gud
7 Kwestin
8 ?Yumi Givhan Olsem Wanem Long Kristin We i—Divos?
PIJA LONG FRAN PEJ: Long Okavango Reva, gud nius i kasem ol man blong pulum fis we oli toktok lanwis Mbukushu
2,021,000
2,096
47
5,735
LONG yia 537 bifo Kraes, ol man blong God oli aot long Babilon mo oli wokbaot i gobak long Jerusalem. Jehova i talem long olgeta se: ‘!Yufala i mas go wokem wan rod blong ol man bambae oli wokbaot long hem blong kamhom bakegen! !Rod ya i mas wan bigwan, we i stret gud, mo i no mas gat ol ston long hem!’ (Aes. 62:10) Olgeta we oli faswan blong aot, maet oli berem ol bigbigfala hol long rod ya, mo oli karemaot ol samting we oli blokem rod. Oli mekem olsem blong givhan long ol narafala brata mo sista blong olgeta we oli stap wokbaot i kam biaen long olgeta.
Yumi save yusum rod ya olsem wan pijatok. Jehova i wantem se olgeta man blong hem oli folem wan rod we bambae i givhan long olgeta, blong oli mekem ol defdefren wok long ogenaesesen blong hem. Be hem i no wantem se ol samting we oli no impoten, oli blokem olgeta, nao oli no moa folem rod ya. Jehova i talem se: ‘Yu mekem rod blong yu i stret, mo bambae ol rod blong yu oli strong.’ (Prov. 4:26) Nomata se yu yangfala no nogat, be advaes ya i save givhan long yu.
Maet yu harem sam man oli tokbaot wan yangfala, se: ‘!Hem bambae i go skul ovasi ya!’ no ‘!Hem bambae i holem wan gudfala wok ya!’ Ol yangfala oli gat paoa, oli kwik blong kasem save samting, mo oli wantem win long laef blong olgeta. Taswe, Baebol i tru taem hem i talem se: “Oltaem yumi glad blong luk ol yangfala, from we bodi blong olgeta i strong.” (Prov. 20:29) Wan yangfala we i yusum paoa mo save blong hem blong mekem wok blong Jehova, hem i save mekem ol wok long ogenaesesen blong Jehova mo hem i save harem gud from.
Maet yu luksave se ol man blong wol oli tinghae long ol samting we ol yangfala oli mekem. Taem wan yangfala Witnes i wok gud long skul, ol tija mo ol fren blong hem oli fosem hem blong hem i go long hae skul. Sipos wan yangfala Witnes i plei gud long wan spot, maet ol man oli fosem hem blong hem i joen long wan tim. ?Wan samting olsem i hapen long yu finis? ?Yu yu save wan yangfala we samting olsem i hapen long hem? ?Wanem i save givhan long wan Kristin blong hem i mekem ol gudfala desisen?
Ol tijing blong Baebol oli save givhan long ol yangfala, blong oli folem wan gudfala rod. Prija 12:1 i talem se: “God i mekem yumi, mo naoia we yufala i yangfala yet, oltaem yufala i mas tingbaot hem.” ?Yu yu save mekem wanem blong yu ‘tingbaot God ya we i mekem yu’?
Yu traem tingbaot Erik* we i stap long Wes Afrika. Hem i laekem plei futbol tumas. Taem hem i no gat 15 yia yet, ol haeman blong futbol oli jusum hem blong i plei long wan bigfala tim blong futbol long Wes Afrika. Samting ya i min se oli save jusum hem enitaem blong i go kasem trening long Yurop, mo blong i kam wan man blong plei futbol. ?Be sipos hem i mekem olsem, bambae hem i ‘tingbaot God ya we i mekem hem’? ?Yufala ol yangfala, yufala i save lanem wanem long stori ya?
Taem Erik i stap skul yet, hem i stat blong stadi wetem ol Witnes blong Jehova. Hem i lanem se Jehova bambae i stretem olgeta trabol long wol. Mo hem i kasem save se i impoten blong hem i yusum taem mo paoa blong hem, blong mekem samting we God i wantem. Ale hem i lego spot. Biaen hem i baptaes mo i gohed blong mekem ol samting we God i wantem. Sam yia biaen, hem i kam wan man blong givhan, mo afta hem i go long Skul Blong Ol Brata We Oli No Mared.
Sipos Erik i kam wan man blong plei futbol, bambae hem i gat haenem mo i kam rij. Be hem i kasem save se Baebol i talem tru nomo, se: “Ol rijman oli stap ting se olting blong olgeta i save blokem olgeta oli stap gud, olsem we bigfala stonwol we i goraon long taon i blokemgud hem.” (Prov. 18:11) Yes, sipos wan man i ting se ol sas samting oli save blokem hem long ol trabol, man ya i stap drim nomo. Mo tu, ol man we oli stap traehad blong kam rijman, plante taem oli “stap mekem ol samting we olgeta tu oli harem nogud tumas from.”—1 Tim. 6:9, 10.
Plante yangfala oli glad tumas taem oli mekem wok blong fultaem paenia. Erik i talem se: “Mi mi joenem wan bigfala tim blong ol man blong Jehova we oli prij fultaem. !Tim ya i beswan! Rod ya nomo i save mekem man i glad mo i win gud long laef blong hem. Mi mi talem tangkiu long Jehova from we hem i soemaot rod ya long mi.”
?Olsem wanem long yu? I moa gud yu mekem wok blong paenia i bitim we yu wantem kam rijman long wol ya. Hemia i olsem we yu mekem ‘rod blong yu’ i strong long fored blong Jehova.—Yu ridim bokis ya “Ol Blesing We Yu No Save Kasem Long Yunivesiti.”
Wan man mo woman blong hem, tufala i visitim Betel blong Amerika, nao tufala i luk se ol brata mo sista long ples ya oli glad we oli glad. Biaen, sista ya i raetem se: “Mitufala i stap bisi tumas long ol wok blong mitufala.” Ale, tufala i jenisim sam samting blong tufala i gat moa taem blong mekem ol wok blong Jehova.
Be tufala i harem se ol samting we tufala i wantem jenisim oli bigwan tumas. Ale wan taem, tufala i ridim vas blong dei we i tokbaot Jon 8:31, mo tufala i storian long hem. Vas ya i talem se: “Sipos yufala i obei long ol tok ya blong mi, yufala i prapa man blong mi.” Ale tufala i talem se: “Nomata wanem samting we yumitu lego blong mekem laef blong yumitu i no fasfas, be hemia i no blong nating.” Tufala i salem bigfala haos blong tufala, tufala i lego sam narafala samting we oli no impoten, mo tufala i muv i go long wan kongregesen we i nidim moa pablisa blong prij. Naoia tufala i paenia, mo tufala i givhan tu blong bildim ol Haos Kingdom mo blong mekem ol wok long ol asembli blong tri dei. ?Tufala i harem olsem wanem? Tufala i talem se: “Mitufala i sapraes from we mitufala i glad moa naoia, mo mitufala i mekem samting we ogenaesesen blong Jehova i pulum yumi blong yumi mekem.”
Solomon i raetem se: “Yu mas lukluk i go stret nomo long rod ya we yu stap long hem, mo tingting blong yu i mas strong.” (Prov. 4:25) Wan man we i draevem trak, hem i mas lukluk rod blong hem nomo. Long sem fasin, yumi tu yumi mas tingbaot ol wok blong Jehova nomo, mo yumi mas traehad blong kasem ol wok ya. Blong mekem olsem, yumi mas ronwe long ol pleplei mo ol samting we oli save blokem yumi.
?Wanem sam wok we maet yu wantem mekem? Wan gudfala wok hemia fultaem paenia. Wan narawan, hemia blong joen long wan kongregesen long ples blong yu, we i no gat plante pablisa long hem. Sipos no, maet i gat plante pablisa long wan kongregesen, be i no gat plante elda mo man blong givhan. ?Yu yu save givhan long ol kongregesen olsem? I gud yu toktok wetem eria elda, blong luk sipos yu save givhan. Sipos yu wantem go long wan narafala kantri blong givhan long ol brata, yu traem faenemaot sam moa save long saed blong ol kongregesen we oli nidim help.*
I gud yumi tingbaot bakegen stori long Aesea 62:10. Sam man Isrel oli wok had blong mekemgud rod we i go long Jerusalem, mo oli tekemaot ol samting we oli blokem rod ya. Olsem nao, ol man blong God oli save wokbaot gud nomo kasem Jerusalem. Sipos yu wantem mekem wok blong Jehova, yu mas gohed. Jehova bambae i givhan long yu blong yu save mekem wok blong hem. Taem yu stap tekemaot ol samting we oli blokem yu, i gud yu gohed blong askem waes long Jehova. Ale, bambae yu luk se hem i save givhan long yu blong yu ‘mekem rod blong yu i stret.’—Prov. 4:26.
^ par. 8 Mifala i jenisim nem blong hem.
^ par. 18 Yu luk Kingdom Wok Blong Yumi, blong Maj 2007, pej 3 haf 6 kasem pej 4 haf 4.
I no gat wan vas we i talem se fasin ya i no stret.
Baebol i tokbaot sam man we oli ded, nao ol man oli bonem olgeta, no oli tekem ol bun blong olgeta mo oli bonem. (Jos. 7:25; 2 Kron. 34:4, 5) Maet hemia i blong soemaot se i no stret blong man i berem olgeta. Be taem ol man oli bonem bodi blong man, hemia i no minim oltaem se hem i no stret blong oli berem hem.
Stori blong King Sol mo trifala boe blong hem, i soemaot samting ya. Fofala ya oli ded taem oli stap faet wetem ol man Filistia. Wan long ol boe ya hemia Jonatan. Hem i gudfala fren blong Deved mo hem i givhan bigwan long hem. Taem ol man Isrel blong taon ya Jabes long Gilead oli harem nius ya, ol strong man blong olgeta oli go tekem bodi blong king wetem bodi blong trifala boe blong hem, oli go bonem. Biaen oli karem bun blong olgeta mo oli go berem. Sam taem i pas, Deved i prea long God blong hem i blesem ol man Isrel ya from samting we oli mekem.—1 Saml. 31:2, 8-13; 2 Saml. 2:4-6.
Baebol i talem se God bambae i mekem dedman i laef bakegen. Hemia i min se bambae hem i givimbak laef long man we i ded. Nating sipos ol man oli bin bonem dedbodi blong hem, no oli mekem wan narafala samting long hem, be Jehova i naf blong mekem hem i laef bakegen wetem wan niufala bodi. Yu traem tingbaot trifala man Hibru we King Nebukadnesa i wantem se oli bonem trifala. Trifala i no fraet long faea ya from we trifala i bilif se God bambae i mekem trifala i laef bakegen. (Dan. 3:16-18) Hemia i sem mak long ol man blong God long ol rabis kalabus bifo, we ol soldia oli kilim olgeta oli ded, mo oli bonem bodi blong olgeta. Mo plante man blong Jehova oli ded taem bom i bosta, mo ol man oli no moa faenem bodi blong olgeta. Nating se i olsem, bambae oli laef bakegen.—Rev. 20:13.
Jehova i no nidim blong hivimap evri haf blong bodi blong man we i ded, blong mekem hem i laef bakegen. Yumi kasem save samting ya, taem yumi tingbaot olsem wanem hem i mekem ol tabu Kristin oli laef bakegen. Hem i mekem oli laef bakegen wetem wan spirit bodi blong go laef long heven, sem mak olsem we hem i mekem long Jisas. Jisas i “laef bakegen long spirit.” Ol tabu Kristin ya oli no go long heven wetem bodi we oli laef wetem long wol ya.—1 Pita 3:18, NW; 1 Kor. 15:42-53; 1 Jon 3:2.
Yumi bilif se man bambae i laef bakegen, i no from we ol man oli bonem bodi blong hem, no oli mekem wan narafala samting long bodi blong hem, nogat. Be yumi bilif olsem, from we yumi save se God i naf mo i wantem tumas blong mekem ol promes blong hem oli kamtru. (Wok 24:15) Maet yumi no kasem save gud se hem i mekem ol dedman bifo oli laef bakegen olsem wanem, mo bambae hem i mekem olsem wanem long fiuja. Nating se i olsem, yumi trastem Jehova. Hem “i soemaot finis” se bambae hem i mekem olsem, taem hem i mekem Jisas i laef bakegen.—Wok 17:31; Luk 24:2, 3.
Ol Kristin oli mas tingting gud fastaem, bifo we oli mekem desisen blong bonem bodi blong man we i ded. Oli mas tingbaot sipos ol man long ples blong olgeta oli stap folem fasin ya finis no nogat. Oli mas tingbaot tingting blong ol man ples blong olgeta, mo oli mas faenemaot sipos loa blong kantri i no putum tabu long fasin ya. (2 Kor. 6:3, 4) Be ol man wanwan mo ol famle oli mas mekem desisen sipos oli wantem se oli bonem bodi blong man we i ded, no nogat.
Maet yu save sam man no woman we i divos. Hemia from we plante man oli stap divos. Sam man blong stadi oli faenemaot se long Polan, ol man mo woman we oli gat 30 yia, mo we oli mared 3 yia kasem 6 yia, oli divos. Be samting ya i hapen long plante narafala man tu.
Wan ogenaesesen long Spen (Institute for Family Policy) i talem se: “Ol ripot oli soemaot se [long Yurop], haf blong ol man mo woman oli divos.” Sem samting i hapen long ol bigfala kantri.
?From wanem ol man oli stap divos? Long Is Yurop, wan woman we i stap givim advaes long saed blong mared, i talem se: “Divos i soemaot se i bin gat trabol long mared finis. Man mo woman, tufala i no moa fren gud mo tufala i seraot. Ale, tufala i harem nogud bigwan. Afta long divos, plante taem man no woman i kros, i sore tumas taem hem i tingtingbak long mared blong hem, i harem nogud bitim mak, tingting blong hem i foldaon bigwan, mo hem i sem we i sem.” Samtaem, hem i harem se hem i wantem kilim hem wan i ded. Woman ya i talem se: “Afta we jaj i talemaot long kot se mared blong tufala i finis, man no woman i harem se laef blong hem i blong nating nomo, ale maet hem i tingting se: ‘?Mi mi hu? ?Mi mi laef blong wanem?’”
Eva i tingbaot samting we i hapen long hem sam yia bifo, mo hem i talem se: “Afta we mi divos, ol man we oli stap klosap long haos blong mi mo ol fren blong mi long wok, oli singaot mi se ‘woman we i divos.’ Samting ya i mekem mi sem we mi sem. Mo mi kros tumas. Mi mas lukaot long tufala pikinini blong mi, mo mi mas mekem wok blong mama mo wok blong papa long semtaem.”* Adam i mekem wok blong elda 12 yia finis, hem i talem se: “Plante taem, mi no moa gat gudfala tingting long mi wan, ale mi kros we mi kros, mo mi no wantem joen nating wetem ol narafala.”
Samfala we oli divos, oli wari tumas long laef blong olgeta long fiuja, ale oli traehad blong harem gud bakegen. Maet oli ting se ol narafala man oli no intres long olgeta. Mo tu, oli mas jenisim fasin blong laef blong olgeta, mo oli mas lanem blong stretem ol problem blong olgeta.
Stanley i talem se: “Taem mi mo woman blong mi, mitufala i divos, hem i no wantem se mi luk tufala smol gel blong mi. Samting ya i mekem mi harem olsem se i no gat man i tingbaot mi, mo se Jehova i lego mi finis. Mi no moa wantem laef. Be biaen, mi kasem save se tingting blong mi i no stret.” Wanda tu i divos, mo hem i harem nogud taem hem i tingbaot se laef blong hem bambae i olsem wanem. Hem i talem se: “Mi harem olsem se ol man, mo ol brata sista tu, bambae oli no wantem save long mi mo ol pikinini blong mi. Be naoia, mi luksave se taem mi stap traehad blong tijim ol pikinini blong mi blong oli wosipim Jehova, ol brata mo sista oli givhan bigwan long mi.”
Tok blong ol man ya i soemaot se sam man oli harem nogud bigwan afta we oli divos. Oli ting se oli nogud, oli nating nomo, mo se i no stret blong ol narafala oli tingbaot olgeta. Mo tu, maet oli toktok blong spolem ol narafala. Ale, maet oli ting se ol brata mo sista oli no lavem olgeta mo oli no kaen long olgeta. Be eksampol blong Stanley mo Wanda i soemaot se olgeta we oli bin tingting olsem, oli save luksave afta se ol brata mo sista oli kea long olgeta. Yes, ol Kristin oli givhan bigwan, nating sipos long stat, man no woman we i divos i no luksave samting ya.
Nomata se yumi traehad blong givhan long wan brata no sista we i divos, be samtaem hem i harem nogud bitim mak from we hem i harem se hem i no gat fren. Wan sista i talem se nating we hem i divos 8 yia finis, be samtaem hem i harem yet se ol narafala oli no lavem hem, mo hem i harem nogud. Long taem olsem, hem i wantem stap hem wan nomo, blong i krae.
I tru se olgeta we oli divos oli harem nogud mo oli no wantem joen wetem ol narafala. Be i impoten tumas we wan brata no sista we i divos, i no stap hem wan nomo. (Prov. 18:1) Long sem taem, hem i mas lukaot se hem i no go oltaem long wan brata no sista, blong i leftemap tingting blong hem. Sipos hem i mekem olsem, bambae hem i save gat filing we i no stret long brata no sista ya.
Taem ol brata mo sista we oli divos oli harem se oli no gat fren, no oli harem se ol narafala oli no wantem olgeta, no oli wari long fiuja, yumi mas traem blong kasem save long tingting blong olgeta, mo yumi mas givhan long olgeta. Sipos yumi mekem olsem, yumi stap folem fasin blong Jehova. (Sam 55:22; 1 Pita 5:6, 7) Yumi save se bambae oli glad long evri samting we yumi mekem blong givhan long olgeta, olsem ol fren oli stap mekem.—Prov. 17:17; 18:24.
^ par. 6 Mifala i jenisim sam long ol nem ya.
‘Yu mas lavem [Jehova] we i God blong yu long olgeta hat blong yu, mo long olgeta laef blong yu, mo long olgeta tingting blong yu.’—MAT. 22:37.
1. ?From wanem Jehova mo Jisas tufala i lavlavem tufala?
JISAS i talem se: “Mi lavem Papa blong mi.” (Jon 14:31) Mo hem i talem bakegen se: “Papa blong mi, hem i lavem mi tumas.” (Jon 5:20) Bifo we Jisas i kam long wol, hem i wok wetem Jehova long heven blong plante milian yia. (Prov. 8:30, NW) Long taem ya, Jisas i lanem plante gudgudfala fasin blong Jehova, mo tufala i lavlavem tufala moa.
2. (1) ?Sipos yumi wantem se Jehova i lavem yumi, yumi mas mekem wanem? (2) ?Bambae yumi ansa long wanem kwestin?
2 Man blong raetem Sam i singsing se: “Hae God. Mi mi lavem yu, mo yu yu paoa blong mi.” (Sam 18:1) Yumi mas gat sem tingting olsem man blong raetem Sam. God i promes se sipos yumi obei long hem, bambae hem i lavem yumi. (Ridim Dutronome 7:12, 13.) Be yumi no save luk God, taswe ?yumi save lavem hem olsem wanem? ?I minim wanem se yumi lavem Jehova? ?From wanem yumi mas lavem hem? ?Mo olsem wanem yumi save pruvum se yumi lavem hem?
3, 4. ?Yumi save lavem Jehova from wanem?
3 “God, hem i Spirit,” taswe yumi no save luk hem. (Jon 4:24) Nating se i olsem, yumi save lavem hem, mo Baebol i talem se yumi mas lavem hem. Bifo, Moses i talem long ol man Isrel se: ‘Yufala i mas lavem Jehova long olgeta tingting blong yufala, mo long olgeta laef blong yufala, mo long olgeta paoa blong yufala.’—Dut. 6:5.
4 ?Yumi save lavem Jehova from wanem? From we hem i mekem yumi blong yumi wantem wosipim hem, mo blong yumi naf blong lavem ol narafala. Taem yumi save Jehova moa, bambae yumi lavem hem moa, ale samting ya i mekem yumi glad. Hemia nao mining blong tok blong Jisas taem hem i talem se: “Olgeta we oli stap lukaot God from we oli no gat paoa blong hem long laef blong olgeta, oli save harem gud, from we God i King blong olgeta.” (Mat. 5:3) Wan buk (Man Does Not Stand Alone) i talem se: “Yumi sapraes blong luk se oltaem ol man oli lukaot God mo oli wantem blong bilif long hem.” Yes, plante man oli kasem save se yumi ol man, yumi bon wetem nid ya blong save God.
5. ?Yumi save faenem God?
5 ?Olsem wanem? ?Yumi save faenem God? Yes, God i wantem se yumi fren wetem hem. Aposol Pol i soemaot samting ya, taem hem i prij long ol man Atens. Plante long olgeta oli ting se oli mas go long wan haos blong prea, blong wosipim woman god ya Atena. Be Pol i talem se oli save faenem ‘God we i mekem wol ya, mo olgeta samting we oli stap long hem.’ Pol i eksplenem se God “i no save stap long ol haos blong prea.” Ol man we oli lukaot God, oli save faenem hem, nomata se oli stap long weples. Biaen, Pol i talem se God “i no stap longwe long yumi nating.” (Wok 17:24-27) Yes, ol man oli save faenem God. Bitim 7 milian Witnes blong Jehova oli “faenem hem,” mo oli lavem hem tumas.
6. ?Wanem loa “i hae moa, mo i nambawan blong folem”?
6 Taem yumi lavem Jehova, lav ya i mas kamaot long hat blong yumi. Taem wan Farisi i askem long Jisas, se: “Tija. ?Wanem loa blong God we i hae moa long ol narafala loa, i winim olgeta evriwan?” Jisas i talem klia long hem se: “‘Yu mas lavem Hae God [“Jehova,” NW] we i God blong yu long olgeta hat blong yu, mo long olgeta laef blong yu, mo long olgeta tingting blong yu.’ Hemia nao loa ya we i hae moa long ol narafala loa, mo i nambawan blong folem.”—Mat. 22:34-38.
7. ?I minim wanem blong lavem God wetem (1) “olgeta hat” blong yumi? (2) “olgeta laef” blong yumi? (3) “olgeta tingting” blong yumi?
7 ?Jisas i minim wanem taem hem i talem se yumi mas lavem Jehova wetem olgeta hat, olgeta laef, mo olgeta tingting blong yumi? “Olgeta hat” i minim olgeta samting we oli joen wetem ol filing blong yumi mo ol samting we yumi wantem. “Olgeta laef” i minim olgeta fasin we oli soemaot se yumi hu, wetem evri samting we yumi mekem long laef blong yumi. Mo “olgeta tingting” i minim fasin blong yumi blong tingting mo ol samting we yumi tingbaot. Yes, Jisas i soemaot se yumi mas lavem Jehova wetem olgeta laef blong yumi, mo olgeta samting we yumi gat.
8. ?Olsem wanem yumi soemaot se yumi lavem God?
8 Yumi soemaot se yumi lavem God wetem olgeta hat, laef, mo tingting blong yumi, taem yumi stadi oltaem long Baebol, yumi mekem evri samting we hem i wantem, mo yumi wok strong blong talemaot gud nius blong Kingdom. (Mat. 24:14; Rom 12:1, 2) Taem yumi mekem ol samting ya, bambae yumi fren moa wetem hem. (Jem. 4:8) Yumi no save tokbaot evri samting we oli pulum yumi blong lavem Jehova. Be i gud yumi tokbaot sam long olgeta.
9. ?From wanem yu yu lavem Jehova?
9 Jehova i mekem yumi mo hem i givim evri samting we yumi nidim. Pol i talem se: “From we yumi joen long God nomo, yumi gat laef, yumi stap wokbaot, mo yumi stap mekem evri samting.” (Wok 17:28) Jehova i mekem wol ya i naes tumas, blong yumi stap long hem. (Sam 115:16) Mo tu, hem i givim kakae mo ol narafala samting we yumi nidim blong stap laef. Taswe, Pol i talem long ol man Listra se oli no mas wosipim ol giaman god, be oli mas wosipim Jehova, “God ya nomo we i laef, i stap we i stap.” Pol i tokbaot fasin blong God, i se: “Oltaem hem i stap soemaot fasin blong hem long ol gudfala wok we hem i stap mekem. Hem i stap mekem ren i foldaon, mo i stap mekem ol garen oli gat kakae long stret taem blong olgeta. Hem i stap givim kakae long yufala, mo hem i stap mekem yufala i harem gud.” (Wok 14:15-17) Yes, Jehova i givim evri samting we yumi nidim. !Hemia wan gudfala risen blong yumi lavem God ya we i mekem yumi!—Pri. 12:1.
10. ?Yu yu wantem talem wanem long Jehova from rod we hem i mekem blong tekemaot sin mo ded?
10 Jehova bambae i tekemaot sin mo ded we yumi kasem long Adam. (Rom 5:12) Baebol i talem se: “God i lavem yumi tumas, mo i soemaot samting ya long yumi long fasin ya we Kraes i ded blong sevem yumi, long taem ya we yumi stap mekem i nogud yet.” (Rom 5:8) Sipos yumi tanem tingting blong yumi mo yumi bilif long sakrefaes blong Jisas, God bambae i fogivim ol sin blong yumi. Yumi talem bigfala tangkiu long Jehova, from we hem i lavem yumi tumas nao i sanem pikinini blong hem, blong hem i ded blong sevem yumi.—Jon 3:16.
11, 12. ?Promes blong laef bakegen, i leftemap tingting blong yumi olsem wanem?
11 Jehova i promes long yumi blong yumi laef olwe. (Rom 15:13) Promes ya blong God i givhan long yumi blong yumi stanap strong, taem yumi kasem trabol. God i promes se ol tabu Kristin bambae oli laef olwe long heven. (Rev. 2:10) Mo ol narafala man blong God, bambae oli laef olwe long Paradaes long wol. (Luk 23:43) ?Taem yumi tingbaot ol promes ya, yumi harem olsem wanem? Yumi glad tumas, yumi gat pis long tingting blong yumi, mo yumi lavem God ya we i givim “evri samting we oli gud mo evri presen we oli nambawan.”—Jem. 1:17.
12 Jehova i promes blong mekem ol dedman oli laef bakegen. (Wok 24:15) Yumi harem nogud tumas taem wan famle no wan fren blong yumi i ded. Be from we yumi save promes ya blong laef bakegen, yumi no ‘stap harem nogud olsem ol man we tingting blong olgeta i no stap long God.’ (1 Tes. 4:13) Jehova God i wantem tumas blong mekem ol dedman oli laef bakegen, speseli olgeta we oli holemstrong long hem. (Job 14:15) !Yu traem tingbaot bigfala glad we bambae i kamaot, taem yumi luk ol pikinini oli joen bakegen wetem papa mo mama blong olgeta, mo ol fren oli luk olgeta bakegen! Yumi lavem Jehova tumas from nambawan promes ya.
13. ?Olsem wanem yumi save se God i stap tingbaot yumi?
13 Jehova i stap tingbaot yumi. (Ridim Ol Sam 34:6, 18, 19; 1 Pita 5:6, 7.) Tede, yumi harem se yumi sef from we yumi save se Jehova i rere oltaem blong givhan long ol man we oli holemstrong long hem. (Sam 79:13) Be yu traem tingbaot ol gudgudfala samting we Jehova bambae i mekem long fiuja, blong givhan long yumi. Jisas we i King long Kingdom blong God, bambae i tekemaot ol man we oli stap faet, mo oli stap spolem ol narafala, mo oli stap mekem ol rabis fasin long wol. Afta, bambae ol man blong God oli save harem gud long pis mo oli gat plante samting. (Sam 72:7, 12-14, 16) Taem yumi tingting dip long ol promes ya, hemia i pulum yumi blong yumi lavem Jehova long olgeta hat, laef, paoa, mo tingting blong yumi.—Luk 10:27.
14. ?Jehova i givim wanem nambawan blesing long yumi?
14 Jehova i givim nambawan blesing blong yumi kam ol Witnes blong hem. (Aes. 43:10-12) Yumi lavem God from we hem i givim janis long yumi blong yumi sapotem Kingdom blong hem, mo blong yumi givhan long ol man, blong oli bilif long ol promes blong hem. Yumi bilif long gud nius mo yumi no fraet blong talemaot gud nius ya. ?From wanem? From we hem i kamaot long Baebol, mo ol promes blong God oli kamtru oltaem. (Ridim Josua 21:45; 23:14.) Yes, i gat plante risen blong yumi lavem Jehova. ?Be olsem wanem yumi save pruvum se yumi lavem Jehova?
15. ?Taem yumi stadi mo yumi folem Baebol, hemia i givhan long yumi olsem wanem?
15 Yumi stadi oltaem long Baebol mo yumi folem tok blong hem. Sipos yumi mekem olsem, yumi stap soemaot se yumi lavem Jehova mo yumi wantem se tok blong hem i lidim yumi. (Sam 119:105) Sipos yumi harem nogud, ol tok blong Baebol oli save leftemap tingting blong yumi. Hemia sam long ol tok ya: “Yu [God] yu no save tanem baksaed long man we i tanem tingting blong hem mo i putum hem i stap daon.” “Yu [God] yu holem mi mi stap gud, from we oltaem yu yu lavem mi tumas. Taem we mi mi wari, mo mi stap tingting tumas, oltaem yu mekem tingting blong mi i kam gud bakegen, yu stap mekem mi mi glad.” (Sam 51:17; 94:18, 19) Jehova mo Jisas, tufala i sore long olgeta man we oli stap harem nogud. (Aes. 49:13; Mat. 15:32) Taem yumi stadi long Baebol, yumi kasem save se God i stap tingbaot yumi, ale yumi lavem hem moa.
16. ?Sipos yumi prea oltaem, olsem wanem yumi save lavem God moa?
16 Yumi prea oltaem. Taem yumi prea long God mo yumi luk se hem i ansa long ol prea blong yumi, yumi lavem hem moa. (Sam 65:2) Traem tingbaot. Yumi luksave se hem i no letem wan samting i traem yumi, we i strong tumas long yumi. (1 Kor. 10:13) Mo sipos yumi wari mo yumi askem strong long Jehova blong hem i givhan long yumi, bambae ‘hem i givim pis’ blong hem long yumi. (Fil. 4:6, 7) Mo tu, samtaem yumi save prea long tingting blong yumi nomo, olsem Nehemaea bifo, ale biaen yumi luksave se Jehova i ansa long yumi. (Neh. 2:1-6) Yes, sipos yumi “prea oltaem” mo yumi luk se Jehova i stap ansa long yumi, bambae yumi lavem hem moa. Mo taem sam samting oli traem bilif blong yumi, bambae yumi trastem Jehova se hem i save givhan long yumi.—Rom 12:12.
17. ?Sipos yumi lavem Jehova, bambae yumi tingbaot ol miting olsem wanem?
17 Yumi go oltaem long ol miting mo ol asembli. (Hib. 10:24, 25) Ol man Isrel oli hivap wanples blong lesin mo kasem save moa long Jehova. Olsemia, oli save wosipim hem wetem dip respek mo oli save obei long Loa blong hem. (Dut. 31:12) Sipos i tru se yumi lavem Jehova, bambae yumi go oltaem long ol miting. (Ridim 1 Jon 5:3.) Yumi mas mekem evri samting we yumi naf blong mekem, blong yumi go long olgeta miting. Yumi no mas letem wan samting i blokem yumi, nao yumi no moa lavem Jehova olsem fastaem.—Rev. 2:4.
18. ?Yumi lavem God, taswe yumi mekem wanem?
18 Yumi gohed oltaem blong talemaot “trutok” long ol man. (Gal. 2:5) Yumi lavem God, taswe yumi wantem talemaot Kingdom blong God long ol man. Long Amagedon, Jisas bambae i faet “blong leftemap trutok.” (Sam 45:4, NW; Rev. 16:14, 16) Yumi glad tumas blong givhan long ol man blong oli kasem save long lav blong God mo long niufala wol we hem i promes blong mekem.—Mat. 28:19, 20.
19. ?From wanem yumi mas tinghae long ol elda long kongregesen?
19 Yumi tinghae long ol elda long kongregesen. (Wok 20:28) Oltaem Jehova i mekem ol samting blong givhan long yumi, taswe hem i putumap ol Kristin elda blong oli lukaot long yumi. Ol elda oli ‘olsem strong sefples we man i save go haed long hem blong ronwe long hariken, no gudfala ples we i drae, we man i save go haed long hem blong ronwe long big ren. Oli olsem reva we i ron, i pastru long ples we i drae olgeta, no sed blong bigfala ston, we i stanap hem wan long ples we i no gat tri long hem.’ (Aes. 32:1, 2) !Yumi harem gud tumas blong stap long wan sefples we i drae, taem i gat strong win mo bigfala ren! Mo taem san i strong tumas, yumi harem gud blong go haed long sed blong wan bigfala ston. Long sem fasin, ol elda oli givhan long yumi mo oli leftemap tingting blong yumi, blong yumi gohed blong mekem wok blong Jehova, nomata se i gat hadtaem. ?From wanem yumi mas obei long olgeta? From we yumi tinghae long ol man ya we oli olsem ‘presen,’ mo yumi lavem Jehova, mo Jisas we hem i hed blong kongregesen.—Efes. 4:8; 5:23; Hib. 13:17.
20. ?Sipos yu lavem God, bambae yu mekem wanem?
20 Jehova i givim wan ‘loa we i stret olgeta.’ Loa ya i talem evri samting we Jehova i wantem se yumi mekem. (Ridim Jemes 1:22-25.) Sipos yu wantem fren gud wetem Jehova, yu mas mekem sam moa samting i bitim we yu lesin nomo long hem. (Sam 19:7-11) Yu mas mekem ol samting we yu lanem i wok long laef blong yu. Sipos yu lavem Jehova tumas, bambae yu traehad blong talemaot hem long ol narafala mo bambae yu ansa long ol miting.
21. ?Prea we yu mekem wetem fulhat i olsem wanem samting?
21 Yumi prea long Jehova oltaem from we yumi lavem hem. Long Isrel bifo, ol pris oli mas bonem insens evri dei, blong smok blong hem i go long Jehova. King Deved i talem se ol prea blong hem oli olsem smok blong insens, taem hem i singsing se: “Plis yu letem prea blong mi i kam long yu olsem smok blong insens we man i bonem i kam long yu. Taem mi leftemap han blong mi blong prea long yu, plis yu glad long mi olsem we yu glad long ol sakrefaes ya we pris i stap bonem long sapa.” (Sam 141:2; Eks. 30:7, 8) Jehova i lesin long ol prea blong Deved. Sipos yumi prea long Jehova wetem tingting daon, mo wetem fulhat blong yumi, mo yumi talem tangkiu long hem, ol prea blong yumi bambae oli kam olsem smok blong insens mo Jehova bambae i glad long yumi.—Rev. 5:8.
22. ?Long nekis stadi bambae yumi lanem wanem?
22 Jisas i talem se yumi mas lavem God. Mo hem i talem tu se yumi mas lavem ol man we oli stap raonabaot long yumi. (Mat. 22:37-39) Sipos yumi lavem Jehova mo ol stret rul blong hem, bambae yumi lavem ol man raonabaot long yumi. Long nekis stadi, bambae yumi lanem moa long saed ya.
“Yu mas lavem ol man we oli stap raonabaot long yu, yu mas mekem i gud long olgeta, olsem we yu stap mekem i gud long yu.”—MAT. 22:39.
1, 2. (1) ?Wanem nambatu loa we i hae moa long ol narafala loa? (2) ?Bambae yumi ansa long wanem kwestin?
TAEM wan Farisi i askem long Jisas se wanem loa i hae moa long ol narafala loa, Jisas i talem se: ‘Yu mas lavem [Jehova] we i God blong yu long olgeta hat blong yu, mo long olgeta laef blong yu, mo long olgeta tingting blong yu.’ Long las stadi, yumi lanem mining blong ol tok ya. Mo Jisas i talem nambatu loa we i hae moa long ol narafala loa, se: “Yu mas lavem ol man we oli stap raonabaot long yu, yu mas mekem i gud long olgeta, olsem we yu stap mekem i gud long yu.”—Mat. 22:34-39.
2 Jisas i talem se yumi mas lavem ol man we oli stap raonabaot long yumi. ?Be hu ya ol man we oli stap raonabaot long yumi? ?Olsem wanem yumi soemaot se yumi lavem olgeta? Bambae yumi ansa long ol kwestin ya, mo bambae yumi luk se taem yumi lavem ol man, evriwan i kasem blesing from, mo Jehova tu i glad.
3, 4. (1) ?Jisas i talem wanem parabol? (2) ?Man Sameria i givhan olsem wanem long man we i hafded long rod? (Yu luk pija long stat blong stadi.)
3 Maet yumi ting se ol man we oli stap raonabaot long yumi, hemia ol man we oli stap klosap long haos blong yumi. (Prov. 27:10) Be taem wan man i askem long Jisas se: “?Hu ol man ya we oli stap raonabaot long mi?”, Jisas i talem parabol blong gudfala man Sameria long hem, mo hem i eksplenem se fasin blong lavem ol narafala i minim wanem. (Ridim Luk 10:29-37.) Long parabol ya, ol stilman oli kilim wan man nao hem i hafded i stap long rod. Wan pris mo wan Livaet, tufala i luk hem. Tufala nao i mas sore long man ya, be nogat, tufala i no givhan long hem. Wan man Sameria nao i givhan long hem. Long taem ya, ol man Isrel oli no laekem nating ol man Sameria.—Jon 4:9.
4 Man Sameria ya i wasem ol soa blong man ya wetem waen mo oel blong traem mekem oli kam gud bakegen. Mo hem i tekem man ya i go long wan hotel, mo i givim 2,000 vatu long man blong hotel. Mane ya i pei blong wan wokman we i wok tu ful dei. (Mat. 20:2) Ol samting we man Sameria ya i mekem, oli soemaot se hem i lavem man we i stap raonabaot long hem, hemia man ya we i hafded long rod. Yumi tu yumi save mekem olsem man Sameria ya, sipos yumi sore long ol man mo yumi lavem olgeta.
5. ?Afta long Hariken Sandy, olsem wanem ol Witnes blong Jehova oli soemaot se oli lavem ol man?
5 Yumi laef long ‘ol las dei’ mo bighaf blong ol man oli no gat sore. Plante man oli raf, oli laekem faet, mo oli no lavem ol man raonabaot long olgeta. (2 Tim. 3:1-3) Long 29 Oktoba 2012, wan bigfala hariken we nem blong hem Sandy, i spolemgud wan ples long taon blong New York. Plante man oli no moa gat lektrik, gas, mo sam narafala samting bakegen. Sore tumas, ol man ya oli harem nogud finis, be ol stilman oli go stil bakegen long haos blong olgeta. Be long sem ples ya, ol Witnes blong Jehova oli givgivhan long olgeta mo long ol narafala man tu, from we oli lavem ol man. ?Wanem sam samting we yumi save mekem, blong soemaot se yumi lavem ol man raonabaot long yumi?
6. ?Yumi save givhan long ol man olsem wanem?
6 Yumi yusum Baebol blong givhan long ol man. Taem yumi prij, yumi pulum tingting blong ol man i go long ‘tok blong Baebol we i stap mekem man i harem gud.’ (Rom 15:4) Yumi lavem ol man taem yumi yusum Baebol blong talemaot gud nius blong Kingdom long olgeta. (Mat. 24:14) !Hemia wan bigfala ona blong yumi go talemaot ol promes blong God long ol man!—Rom 15:13.
7. ?Wanem ya Nambawan Rul, mo wanem i hapen taem yumi folem rul ya?
7 Yumi folem Nambawan Rul. Jisas i tokbaot rul ya, i se: “Yufala i mas mekem i gud long ol narafala man, olsem we yufala i wantem blong olgeta oli mekem long yufala. Hemia mining blong Loa we God i givim long Moses, mo mining blong ol tok blong ol profet tu.” (Mat. 7:12) “Loa we God i givim long Moses” i minim buk blong Jenesis kasem Dutronome, mo “ol tok blong ol profet” i minim ol buk blong ol profet tok long Hibru haf blong Baebol. Jehova i givim “Loa” mo “ol tok blong ol profet” long ol man blong hem, from we hem i lavem olgeta mo hem i wantem se olgeta oli lavlavem olgeta. Tede tu, Jehova i wantem se yumi lavem ol man. Hem i talem se: ‘Yufala i mas mekem ol fasin we i stret mo i gud. Bambae mi mekem i gud long olgeta we oli stap mekem ol fasin nomo we i stret.’ (Aes. 56:1, 2) Sipos yumi lavem ol narafala mo yumi mekem i gud long olgeta, bambae yumi glad tumas.
8. ?From wanem yumi mas lavem ol enemi blong yumi, mo wanem i save hapen sipos yumi mekem olsem?
8 Yumi lavem ol enemi blong yumi. Jehova i tijim yumi oltaem blong yumi lavem ol enemi blong yumi. Long taem blong Jisas, sam lida blong skul oli tijim ol man se oli mas agensem ol enemi blong olgeta. Be Jisas i givim advaes long ol man se: “Yufala i mas lavem ol enemi blong yufala, mo yufala i mas prea from olgeta we oli stap mekem i nogud tumas long yufala.” (Mat. 5:43-45) Pol i givim wan advaes we i klosap sem mak, i se: “Sipos wan enemi blong yu i hanggri, yu mas givim kakae long hem. Sipos hem i tosta, yu mas givim wota long hem.” (Rom 12:20; Prov. 25:21) Long Isrel bifo, Jehova i givim loa long ol man blong oli givhan long ol enemi blong olgeta, mo long ol anamol blong ol enemi ya. (Eks. 23:5) Sipos oli folem ol loa ya, sam man we fastaem oli no laeklaekem olgeta nating, oli save jenis nao oli kam gudfala fren. Taem yumi lavem ol enemi blong yumi, samting ya i save pulum olgeta blong oli jenisim tingting blong olgeta. Sam long olgeta oli save kam ol man blong Jehova tu.
9. ?Yumi mas mekem wanem blong yumi save joen gud wetem ol brata blong yumi?
9 ‘Yumi traehad blong joen gud wetem ol narafala man.’ (Hib. 12:14) Sipos yumi mas joen gud wetem olgeta man, hemia i min se yumi mas joen gud wetem ol brata mo sista blong yumi tu. Jisas i talem se: “Sipos yu kam long Olta blong God blong givim presen i go long hem, nao yu tingbaot we brata blong yu i stap kros long yu from wan samting, yu mas livim presen ya i stap long fes blong Olta fastaem. Nao yu mas go stretem poen ya wetem brata blong yu blong yutufala i fren gud, nao biaen yu save kambak bakegen blong givim presen blong yu long God.” (Mat. 5:23, 24) Taem yumi gat wan problem wetem wan brata no sista, yumi soemaot se yumi lavem hem taem yumi traehad blong mekem pis kwiktaem. Samting ya i save mekem Jehova i glad.
10. ?From wanem yumi no mas jajem ol narafala?
10 Yumi no mas jajem ol narafala. Jisas i talem se: “Bambae yufala i no jajem narafala man, i nogud God i jajem yufala.” Jisas i tijim yumi se yumi no mas jajem ol narafala from mastik blong olgeta. Mo hem i talem se: “?From wanem yu stap tokbaot smol doti ya we i stap long ae blong brata blong yu, be yu no save luk bigfala wud ya we i stap long ae blong yu? ?Sipos bigfala wud ya i stap yet long ae blong yu, olsem wanem yu save talem long brata blong yu se, ‘Ei, yu kam. Mi tekemaot smol doti ya we i stap long ae blong yu.’? !Fasin blong yu i krangke! Fastaem yu mas tekemaot bigfala wud ya we i stap long ae blong yu, nao bambae yu save luklukgud blong tekemaot smol doti ya we i stap long ae blong brata blong yu.” (Mat. 7:1-5) Tok ya i tijim yumi se yumi no mas tok agensem ol narafala taem oli mekem mastik, from we ol mastik blong yumi tu oli plante tumas.
11, 12. ?Wanem wan impoten rod blong yumi soemaot se yumi lavem ol man?
11 I gat plante rod blong yumi soemaot se yumi lavem ol man. Be Jisas i tijim yumi se rod we i beswan, hemia blong yumi talemaot gud nius blong Kingdom. (Luk 8:1) Hem i talem long ol man blong hem se: “Yufala i mas go long ol man long olgeta ples long wol, blong pulum olgeta oli kam man blong mi.” (Mat. 28:19, 20) Taem yumi obei long Jisas, yumi save givhan long ol man blong oli lego bigfala rod we i isi, we i lidim man blong go lus, mo yumi soemaot smol rod we i strong, we i lidim man i go kasem laef. (Mat. 7:13, 14) Yumi save se Jehova i glad taem yumi wok strong.
12 Jisas i givhan long plante man blong oli kasem save se oli nidim Jehova. (Mat. 5:3) Yumi folem fasin blong Jisas taem yumi talemaot “gud nius” blong God long ol man. (Rom 1:1) Yumi tijim olgeta se sakrefaes blong Jisas i openem rod blong Jehova i glad long olgeta, mo blong oli fren gud wetem hem. (2 Kor. 5:18, 19) Yes, wok blong talemaot gud nius i wan impoten rod blong yumi soemaot se yumi lavem ol man.
13. ?Yu yu harem olsem wanem taem yu tijim ol man blong oli save Jehova?
13 Taem yumi rerem gud ol poen we bambae yumi tokbaot wetem ol visit mo ol Baebol stadi, yumi naf blong tijim olgeta blong oli obei long Jehova. Maet samfala oli mas jenisim plante samting long laef blong olgeta. (1 Kor. 6:9-11) Yumi glad tumas we Jehova i givhan long ol man we oli gat tingting daon, blong oli gohed gud nao oli kam ol fren blong hem. (Wok 13:48) Ol man we fastaem oli harem nogud mo oli wari, oli harem gud mo oli trastem Jehova taem oli stadi. Hemia wan ona blong yumi mekem spesel wok ya blong soemaot se yumi lavem ol man.
14. ?Long 1 Korin 13:4-8, Pol i tokbaot wanem?
14 Pol i tokbaot fasin blong man we i rili lavem ol narafala. Sipos yumi folem ol fasin ya, bambae Jehova i blesem yumi, yumi no gat tumas trabol, mo yumi glad. (Ridim 1 Korin 13:4-8.) Ol tok blong Pol bambae oli tijim yumi long sam narafala rod blong yumi lavem ol man.
15. (1) ?From wanem yumi mas mekem tingting blong yumi i longfala mo yumi sore long ol man? (2) ?From wanem yumi no mas jalus mo flas?
15 “Man we i stap lavem man, tingting blong hem i longfala, mo hem i gat sore long man.” Jehova i mekem tingting blong hem i longfala long olgeta man mo hem i sore long olgeta, nating se oli sinman. Taswe, yumi tu yumi mas mekem sem fasin taem ol man oli mekem mastik, mo taem oli no kaen long yumi. Sam brata oli gat wok long kongregesen, no oli gat sam samting we yumi, yumi no gat. Be sipos yumi rili lavem ol brata blong yumi, bambae yumi no jalus long olgeta. Mo tu, yumi no mas flas mo mekem tingting blong yumi i go antap. Baebol i talem se Jehova i no laekem nating ol man we oli ‘flas mo oli ting se olgeta nomo oli nambawan.’—Prov. 21:4.
16, 17. ?Wanem sam rod blong yumi lavem narafala, we 1 Korin 13:5, 6 i tokbaot?
16 Sipos yumi lavem narafala, bambae yumi mekem i gud long hem. Bambae yumi no giaman long hem, yumi no stilim olting blong hem, mo yumi no mekem ol narafala samting we i mekem Jehova i no glad. Mo tu, bambae yumi ‘no tingbaot yumi nomo,’ be yumi tingbaot ol narafala fastaem. Taswe, oltaem bambae yumi gohed blong mekem i gud long ol narafala.—Fil. 2:4.
17 Sipos yumi lavem ol man, bambae yumi “no save kros kwik” mo yumi “no save stap kros longtaem.” Sipos wan man i mekem yumi harem nogud, yumi no kam kros kwiktaem long hem. Yumi no mas kaontem rong blong ol narafala. (1 Tes. 5:15) Sipos yumi gat nogud tingting long narafala, hemia i olsem we yumi stap mekem wan smol faea i kam bigwan, nao i bonem yumi mo ol narafala. (Lev. 19:18) Be i gud yumi fogivim narafala mo yumi fogetem rong blong hem. Sipos yumi lavem narafala, bambae yumi “no save harem gud long ol fasin we i no stret.” Sipos ol man oli mekem i no stret long wan man we i no laekem yumi nating, bambae yumi no glad blong luk se hem i stap harem nogud.—Ridim Ol Proveb 24:17, 18.
18. ?Fas Korin 13:7, 8 i talem wanem long fasin blong lavem man?
18 Pol i gohed blong talem se man we i lavem narafala, “hem i no save letem wan samting i daonem tingting blong hem.” Sipos wan man i mekem yumi harem nogud, nao biaen hem i talem sore, bambae yumi fogivim hem from we yumi lavem hem. Lav i mekem yumi “bilif strong long” evri tok we i stap long Baebol, mo yumi harem gud long olgeta samting we ogenaesesen blong Jehova i tijim yumi long hem. Mo yumi ‘putum tingting blong yumi i strong long’ tok blong God from we yumi trastem olgeta promes blong hem, nao samting ya i save pusum yumi blong go talemaot ol promes ya long ol narafala. (1 Pita 3:15) Mo taem yumi kasem trabol, yumi prea mo yumi putum tingting blong yumi i stap strong long ol promes blong God. Lav i mekem se yumi ‘no foldaon taem bigfala trabol i kasem yumi.’ Maet trabol ya, hem i sin we ol narafala oli mekem agensem yumi, no oli ronem mo kilim yumi, no sam narafala trabol bakegen. Mo tu, “fasin ya we oltaem man i lavem man, bambae i no save finis samtaem.” Ol man we oli obei long God, bambae oli gohed blong lavem ol narafala gogo i no save finis.
19, 20. ?Wanem vas i tijim yumi se yumi mas gohed blong lavem ol man?
19 Sipos yumi folem ol advaes blong Baebol, bambae yumi lavem ol man oltaem. (Mat. 22:39) Jehova mo Jisas tufala i wantem se yumi mekem olsem. Yumi mas lavem olgeta man, i no ol manples blong yumi nomo. Sipos samtaem yumi harem se i had blong lavem ol narafala, yumi save prea long Jehova blong hem i lidim yumi wetem tabu spirit. Hem bambae i givhan long yumi mo i blesem yumi.—Rom 8:26, 27.
20 Loa ya blong man i lavem ol narafala i impoten tumas, taswe Baebol i talem se hem i “stamba blong ol narafala loa.” (Jem. 2:8) Jehova i givim plante loa long ol man blong hem bifo, blong tijim olgeta blong oli lavem ol man raonabaot long olgeta. Biaen, Jehova i pulum Pol blong hem i raetem se: “Ol loa ya, mo plante narafala loa bakegen, be i gat wan loa nomo we hem i kavremap olgeta evriwan we i talem se, ‘Yufala i mas lavem ol man we oli stap raonabaot long yufala, mo yufala i mas mekem i gud long olgeta, olsem we yufala i stap mekem i gud long yufala nomo.’”—Rom 13:8-10.
21, 22. ?From wanem yumi mas lavem Jehova mo ol man?
21 Jisas i givhan long yumi blong yumi kasem save hu ya ol man raonabaot long yumi, taem hem i talem se Papa blong hem i “stap letem san blong hem i saen long ol gudfala man, mo long ol man nogud long sem mak nomo. Mo hem i stap sanem ren i kam long ol man we laef blong olgeta i stret, mo long olgeta we laef blong olgeta i no stret tu.” (Mat. 5:43-45) Jisas i stap tijim yumi se yumi mas lavem olgeta man, nomata se oli mekem i stret no nogat. Olsem yumi tokbaot finis, wan impoten wok we yumi save mekem blong soemaot long ol man se yumi lavem olgeta, hemia blong talemaot gud nius blong Kingdom long olgeta. !Sipos oli folem samting we oli lanem long Baebol, bambae oli kasem blesing ya blong kam ol fren blong God!
22 Yumi bin lanem se yumi mas lavem Jehova wetem olgeta hat, laef, mo tingting blong yumi. Mo yumi lanem tu se yumi mas lavem ol man raonabaot long yumi. Sipos yumi mekem olsem, yumi stap obei long tufala loa we tufala i hae moa long ol narafala loa. Mo tu yumi mekem Papa blong yumi, Jehova, i glad.
?Yu bin ridim ol Wajtaoa long ol manis we oli pas? Ale, yu traem ansa long ol kwestin ya:
?Yu mas mekem wanem blong blokem tingting ya blong wantem lukluk ol rabis pija?
Fo samting we i save givhan, hemia (1) Yu prea long God. (2) Yu askem long narafala blong i givhan long yu. (3) Yu mas luksave mo blokem ol samting we oli save pulum yu. (4) Yu mas traehad blong fren gud wetem God.—Oktoba–Disemba, pej 7.
?Wanem taem stret long Nisan 14, oli mas kilim smol sipsip blong Pasova?
Long sam Baebol, oli talem se ol man Isrel oli kilim sipsip ya “long medel blong tu sapa.” Taswe, hemia i min se oli mekem olsem long taem we san i godaon be i delaet yet. (Eks. 12:6)—15/12, pej 18.
?Wanem trifala rul blong Baebol we oli save givhan long wan yangfala blong i mekem ol gudfala desisen?
Trifala rul ya hemia (1) Yu lukaot Kingdom mo stret fasin blong hem fastaem. (Mat. 6:19-34) (2) Yu save harem gud taem yu givhan long ol narafala. (Wok 20:35) (3) Yu mas glad blong mekem wok blong Jehova long yangtaem blong yu. (Pri. 12:1)—15/1, pej 19-20.
?Smol sipsip bambae i mared wetaem stret? (Rev. 19:7)
Smol sipsip bambae i mared afta we King Jisas Kraes i winim faet blong hem. Hemia afta we Bigfala Babilon i lus, mo afta long faet blong Amagedon.—15/2, pej 10.
?From wanem ol man Isrel long taem blong Jisas oli stap wet blong luk Mesaea? (Luk 3:15)
I no gat pruf we i soemaot se ol man Isrel ya oli kasem save long profet tok blong Daniel long saed blong Mesaea, olsem we yumi kasem save long hem tede. (Dan. 9:24-27) Nating se i olsem, maet oli harem nius blong samting we enjel i talem long ol man blong lukaot sipsip, no oli harem tok we profet Ana i talem taem hem i luk pikinini Jisas long tempol, no oli harem se ol man we oli waes long fasin blong sta oli stap lukaot ‘pikinini ya we hem i king blong ol laen blong Isrel.’ (Mat. 2:1, 2) Mo Jon Baptaes tu i soemaot se Kraes bambae i kamtru i no longtaem.—15/2, pej 26-27.
?Yumi mas mekem wanem blong yumi no talem Yes, be biaen yumi talem No? (2 Kor. 1:18)
I save gat sam samting i hapen we yumi no save bos long hem, ale maet yumi mas kanselem plan we yumi mekem finis. Be sipos yumi mekem wan promes, yumi mas holem promes blong yumi.—15/3, pej 32.
?Kristin papa i mas mekem wanem blong evriwan i glad long famle wosip?
I gat tri samting we hem i save mekem: (1) Hem i mas jenisim mo mekem ol defdefren samting. (2) Hem i mas rere gud. (3) Hem i mas traehad blong mekem famle wosip evri wik.—15/3, pej 17-19.
?Wanem i save kamaot sipos wan Kristin i lego famle blong hem blong go wok long narafala ples?
Taem papa no mama i lego famle blong go wok long narafala ples, ol pikinini oli save harem nogud tumas. Maet pikinini i no moa laekem papa no mama ya. Mo sipos man no woman i stap longwe long tufala, maet tufala i save mekem rabis fasin.—15/4, pej 19-20.
?Wanem ol fo kwestin we yumi mas tingbaot taem yumi stap prij?
?Mi mi prij long hu? ?Mi mi prij long weples? ?I moagud mi prij wetaem? ?Mi mi talem wanem toktok?—15/5, pej 12-14.
?Wanem ol fo hos we oli stat blong ron stat long 1914?
Jisas i sidaon long waet hos. Hem i mekem fas wok blong hem, taem hem i sakemaot Setan mo ol rabis enjel blong hem oli aot long heven. Hos we i red i pija blong ol faet we oli kilim i ded plante man. Bak hos i pija blong kakae i sot. Hos we kala blong hem i lus, i karem sik mo ded long ol man. (Rev. 6:2-8) —Eprel–Jun, pej 6-7.
?From wanem God i letem ol man oli spolem ol narafala man?
God i no save giaman. (Taet. 1:2) Hem i talem finis se sam man we oli gat paoa, be ol narafala man we oli stap aninit long olgeta, oli stap harem nogud. (Pri. 8:9) Be God i mekem strong promes se bambae hem i panisim ol man nogud.—Eprel–Jun, pej 15.
“Ol haf blong bodi ya blong yumi we yumi stap ting se oli no gat paoa, be olgeta ya oli mas stap.”—1 KOR. 12:22.
1, 2. ?From wanem Pol i kasem save long olgeta we oli no strong?
YUMI evriwan yumi harem se samtaem yumi no strong. Maet yumi sik smol, ale yumi no moa gat paoa blong mekem ol wok blong yumi. Be naoia yumi traem tingbaot se yumi no moa strong blong plante manis. Long taem olsem, yumi wantem se ol narafala oli kasem save long trabol blong yumi, mo oli sore long yumi.
2 Samtaem aposol Pol i harem se hem i no moa gat paoa, from sam samting we oli hapen long kongregesen mo long laef blong hem. Plante taem hem i harem se hem i no moa save gohed. (2 Kor. 1:8; 7:5) Ol samting we oli hapen long hem, oli mekem se hem i kasem save long man we i no strong. Hem i talem se: “Taem wan man i no strong, be mi tu mi harem we mi mi no strong.” (2 Kor. 11:29) Mo hem i talem se ol man long kongregesen oli olsem ol haf blong bodi blong man. Taswe, ol haf blong bodi blong yumi we “yumi stap ting se oli no gat paoa, be olgeta ya oli mas stap.” (1 Kor. 12:22) ?Hem i minim wanem? ?Wanem tingting blong Jehova long ol man we oli no strong? ?Yumi mas mekem wanem blong yumi gat tingting blong hem? ?Mo olsem wanem samting ya bambae i karem blesing long yumi?
3. ?Wanem i save mekem se yumi gat nogud tingting long ol brata mo sista?
3 Long wol tede, plante man we oli wantem kasem samting we olgeta nomo oli wantem, oli spolem olgeta we oli no strong. Oli ting se man i mas yangfala mo i mas gat paoa blong hem i win gud long laef blong hem. Tingting blong olgeta i save spolem yumi tu. Maet yumi stat blong gat nogud tingting long sam brata mo sista we oli nidim oltaem blong ol narafala oli givhan long olgeta. ?Yumi save mekem wanem blong yumi gat tingting blong Jehova long ol brata mo sista?
4, 5. (1) ?Yumi lanem wanem long pijatok blong Pol? (2) ?Wanem gudfala samting i kamaot taem yumi givhan long olgeta we oli no strong?
4 Jehova i luk evriwan long kongregesen se oli impoten. Long 1 Korin japta 12, Pol i soemaot se ol haf blong bodi blong yumi we yumi ting se oli blong nating nomo, mo oli no gat paoa, be olgeta evriwan oli gat wok blong mekem. (Ridim 1 Korin 12:12, 18, 21-23.) Sam man we oli bilif long evolusen, oli talem se sam haf blong bodi blong yumi oli stap blong nating nomo.* Fastaem oli talem se smol las fingga blong leg blong yumi, i stap blong nating nomo. Be naoia, ol saentis oli faenemaot se smol fingga ya i givhan bigwan long ful bodi blong i no lei i go wansaed, taem yumi stanap.
5 Pijatok ya blong Pol i soemaot se yumi nidim evri brata mo sista long kongregesen. Setan i wantem we yumi ting se yumi nating nomo. Be Jehova i no olsem. Hem i wantem se olgeta man blong hem, wetem olgeta ya tu we oli no strong, “oli mas stap” long kongregesen. (Job 4:18, 19) Hemia i min se yumi mas harem gud blong stap long medel blong ol man blong God long fulwol, mo yumi harem gud long wok we yumi mekem long kongregesen blong yumi. Yu traem tingbaot. Ating yu bin tekem taem finis blong givhan long wan olfala Kristin. Maet hem i harem gud long samting ya, mo yu tu yu harem gud. Yes, taem yumi givhan long ol narafala, yumi lavem olgeta moa, yumi glad, yumi gat longfala tingting, mo yumi kam gud moa long ol fasin blong yumi. (Efes. 4:15, 16) Jehova i wantem se yumi tinghae long olgeta brata mo sista blong yumi, olgeta we oli no strong tu. Sipos yumi mekem olsem, bambae yumi gat stret tingting long olgeta, mo evriwan long kongregesen bambae oli lavlavem olgeta moa.
6. ?Taem Pol i yusum ol tok ya “no gat paoa” mo “strong,” hem i stap tokbaot wanem?
6 I tru se Pol i yusum tok ya “no gat paoa” taem hem i tokbaot sam Kristin long Korin. Hemia from we sam man we oli no bilif, oli talem tok ya blong tokbaot ol Kristin. Mo tu, samtaem Pol i tokbaot hem wan se hem i “no gat paoa nating.” (1 Kor. 1:26, 27; 2:3) Mo taem hem i tokbaot sam Kristin we oli “strong long fasin ya blong bilif,” hem i no stap talem se oli gud moa long ol narafala. (Rom 15:1) Hem i talem nomo se ol Kristin we bilif blong olgeta i strong, oli mas gat longfala tingting long olgeta we oli no strong yet long trutok.
7. ?From wanem i no isi blong givhan long narafala we i nidim help?
7 Jehova i givhan long ol man we oli no strong, mo hem i glad taem yumi mekem sem mak. (Sam 41:1; Efes. 5:1) Be samtaem i no isi blong yumi givhan long narafala. ?From wanem? Maet from we yumi ting se hem nao i mas stretem prapa trabol blong hem. No maet yumi no go luk hem from we yumi no save se bambae yumi talem wanem long hem. Cynthia* i wan sista we man blong hem i lego hem. Hem i talem se: “Sipos ol brata oli fraet blong kam klosap long yu, mo oli no givhan long yu olsem ol fren oli stap mekem, samting ya i save mekem yu yu harem nogud. Taem yu kasem trabol, yu nidim we ol narafala oli givhan long yu.” King Deved tu i harem nogud taem ol fren blong hem oli no givhan long hem.—Sam 31:12.
8. ?Wanem bambae i givhan long yumi blong yumi kasem save long ol brata blong yumi?
8 ?Wanem bambae i givhan long yumi blong yumi kasem save moa long ol brata blong yumi we oli nidim help? Hemia taem yumi tingbaot se plante long olgeta oli harem nogud from we maet oli sik, tingting blong olgeta i foldaon, no from we olgeta nomo oli stap long trutok. Sipos ol trabol olsem oli kasem yumi, yumi wantem se ol narafala oli kasem save mo oli sore long yumi. Yu traem tingbaot ol man Isrel. Oli bin harem nogud tumas long Ijip, ale taem oli rere blong go insaed long Promes Lan, Jehova i talem se oli “mas givhan” long ol brata blong olgeta we oli pua mo oli no strong.—Dut. 15:7, 11; Lev. 25:35-38.
9. ?Taem wan Kristin i no strong, yumi mas mekem wanem? Yu talem wan pijatok.
9 Yumi no mas hareap blong jajem ol brata mo sista from trabol we oli kasem, mo yumi no mas ting se yumi gud moa long olgeta. Be yumi mas givhan long olgeta taem oli no strong. (Job 33:6, 7; Mat. 7:1) Yu traem tingbaot wan man we i aksiden long moto, ale oli karem hem i go long hospital. Taem ol dokta mo ol nes oli luk hem, ?yu ting se oli traem blong faenemaot se hu i mekem aksiden ya? !Nogat! Bambae oli givhan kwiktaem long hem, blong hem i kamgud bakegen. Hemia i sem mak long yumi. Taem wan Kristin i kasem trabol nao i kam slak, yumi mas givhan long hem blong bilif blong hem i kam strong bakegen.—Ridim 1 Tesalonaeka 5:14.
10. Samfala we maet yumi ting se oli no strong, ?oli “rijman long bilif” olsem wanem?
10 Maet yu ting se sam brata mo sista oli no strong. Be sipos yu tingting gud long laef blong olgeta, maet yu faenemaot se bilif blong olgeta i strong. Yu traem tingbaot wan sista we laef blong hem i no isi, from we man blong hem i no stap long trutok. Yu traem tingbaot wan mama we i no gat man blong hem, be hem i wok had blong tijim ol pikinini blong hem mo i tekem olgeta i go oltaem long ol miting. Mo yu traem tingbaot ol yangfala we oli stanap strong evri dei, taem ol fren long skul oli traem pulum olgeta blong oli brekem loa blong God. Olgeta evriwan ya oli lavem Jehova tumas, mo oli holemstrong long hem. Taem yumi tingbaot ol samting we ol brata mo sista blong yumi oli mekem blong wosipim Jehova, bambae yumi luksave se oli “rijman long fasin blong bilif,” nomata se yumi ting se oli no strong.—Jem. 2:5.
11, 12. (1) ?Wanem i givhan long yumi blong yumi gat tingting blong Jehova taem ol brata mo sista oli mekem mastik? (2) ?From wanem Jehova i fogivim Eron, mo samting ya i tijim yumi long wanem?
11 Yumi mas tingbaot ol brata mo sista olsem we Jehova i tingbaot olgeta, nomata se oli mekem mastik. Ol stori long Baebol oli givhan long yumi blong yumi kasem save long tingting blong Jehova. (Ridim Ol Sam 130:3.) Yu traem tingbaot sipos yu yu stap wetem Moses, taem Eron i stap mekem eskius from pija blong bul we hem i wokem long gol. ?Bambae yu yu gat wanem tingting long Eron? (Eks. 32:21-24) Mo taem Eron i lesin long Miriam, nao i stap tok agens long Moses from we hem i mared long wan woman Itiopia, ?bambae yu yu gat wanem tingting long hem? (Nam. 12:1, 2) ?Mo bambae yu yu mekem wanem taem Eron mo Moses, tufala i no ona long Jehova we i mekem wota i kamaot long ston?—Nam. 20:10-13.
12 Sipos Jehova i wantem, hem i save panisim Eron stret long taem we hem i mekem ol rong ya. Nating se samtaem Eron i slak, be Jehova i save se hem i no wan rabis man. Eron i mekem mastik from we hem i stap long wan taem we i no isi, mo from we hem i lesin long ol man we oli no stret. Be taem hem i luksave se hem i rong, hem i talemaot mastik blong hem mo i lesin long advaes blong Jehova. (Eks. 32:26; Nam. 12:11; 20:23-27) Eron i lavem Jehova mo hem i tanem tingting blong hem, ale Jehova i fogivim hem. From samting ya, plante yia afta, ol man oli tingbaot yet se Eron mo ol famle blong hem oli ona long Jehova.—Sam 115:10-12; 135:19, 20.
13. ?Yumi save mekem wanem blong yumi jenisim tingting blong yumi? Yu talem wan eksampol.
13 Ol brata blong yumi tu oli save mekem mastik olsem Eron. ?Sipos wan brata i mekem mastik, yu yu gat wanem tingting long hem? ?Yu luk se yu mas jenisim tingting blong yu? (1 Saml. 16:7) Yu traem tingbaot wan yangfala we i luk olsem se fasin blong hem i no stret. Maet hem i jusum ol pleplei we oli no stret. Long taem olsem, yu no mas kwik blong talem se yangfala ya i nogud. Be i gud yu tingbaot sam samting we yu save mekem, blong givhan long hem. I gud yu tekem taem blong tijim hem, blong hem i mekem ol gudfala desisen. Taem yu mekem olsem long ol brata mo sista blong yu, bambae yu gat longfala tingting long olgeta, mo yu lavem olgeta moa.
14, 15. (1) ?Jehova i mekem wanem taem Elaeja i fraet? (2) ?Yumi lanem wanem long fasin blong Jehova?
14 ?Jehova i tingting olsem wanem long olgeta we tingting blong olgeta i foldaon? Bambae yumi tokbaot wan man blong Jehova we i harem nogud from we tingting blong hem i foldaon. Man ya hemia Elaeja. Hem i wan profet blong Jehova we i no fraet blong agensem ol 450 profet blong Bal. Be afta, hem i harem se rabis Kwin Jesebel i wantem kilim hem i ded. Hem i fraet tumas, ale hem i ronwe. Hem i wokbaot 150 kilometa i go long Bereseba, afta i wokbaot wan fuldei bakegen i go long draeples. Hem i taed we i taed bitim mak, mo tingting blong hem i foldaon olgeta, nao hem i wantem ded.—1 King 18:19; 19:1-4.
15 ?Jehova i mekem wanem taem hem i luk se Elaeja i fraet mo tingting blong hem i foldaon? ?Hem i sakemaot hem? !Nogat! Jehova i sanem wan enjel blong i givhan long Elaeja. Enjel ya i talem tu taem long Elaeja blong i kakae, nao hem i save gat paoa blong gohed long rod blong hem. (Ridim 1 King 19:5-8.) Yes, Jehova i lesin long Elaeja, mo hem i givim samting we Elaeja i nidim. Biaen nomo, hem i jes talem samting we Elaeja i mas mekem.
16, 17. ?Yumi save folem fasin blong Jehova olsem wanem?
16 ?Yumi save folem fasin blong Jehova olsem wanem? Yumi no mas hareap blong talem samting we yumi ting se brata no sista blong yumi i mas mekem. (Prov. 18:13) Be i moagud yumi lesin long hem mo yumi soemaot se yumi tingbaot hem, from we maet tingting blong hem i foldaon, no hem i harem se hem i nating nomo. (1 Kor. 12:23) Biaen nomo, bambae yumi kasem save long samting we hem i nidim, mo yumi naf blong givhan gud long hem.
17 Yu traem tingbaot Cynthia we yumi tokbaot hem finis. Taem man blong hem i lego hem mo tufala gel blong hem, trifala i harem nogud tumas. ?Sam brata mo sista oli givhan long trifala olsem wanem? Cynthia i talem se: “Mi ring long olgeta blong talemaot samting we i hapen, ale 45 minit i no pas yet, be oli kam long haos finis. Oli krae from we oli sore long mifala. Afta, oli stap wetem mitrifala blong tutri dei olsem. Mitrifala i harem nogud tumas mo mitrifala i no kakae gud, taswe oli singaot mitrifala i go stap long haos blong olgeta blong smoltaem.” Stori ya i mekem yumi tingbaot toktok blong disaepol Jemes, we i talem se: “?Sipos i gat ol brata mo ol sista blong yufala we oli trabol long klos mo kakae, nao wan long yufala i no givhan long olgeta, bambae olsem wanem nao? Sipos wan long yufala i talem long olgeta se, ‘God i blesem yufala. Yufala i go putum klos blong yufala i wom, mo yufala i kakae,’ be hem i no givim klos mo kakae long olgeta, tok ya i no save givhan nating long olgeta. Sipos bilif blong man i stanap hem wan, we i no gat ol gudfala wok i go wetem, bilif blong hem i ded nomo.” (Jem. 2:15-17) Ol brata mo sista ya oli givhan long Cynthia mo tufala gel blong hem long stret taem we oli nidim. From samting ya, sikis manis afta long trabol ya, trifala i gat paoa blong mekem wok blong haftaem paenia.—2 Kor. 12:10.
18, 19. (1) ?Olsem wanem yumi save givhan long olgeta we oli no strong? (2) ?Hu i kasem blesing taem yumi givhan long olgeta we oli no strong?
18 Sipos yumi sik longtaem, bambae i tekem taem blong yumi kam gud bakegen. Long sem fasin, taem wan brata blong yumi i mekem wan mastik no hem i stap long trabol, i tekem taem blong hem i kam strong bakegen long bilif. I tru se hem i mas stadi hem wan, i mas prea, mo i mas go long ol miting, blong bilif blong hem i kam strong. Be hem i nidim we yumi tu yumi givhan long hem. Taem hem i stap kam strong bakegen, yumi mas gat longfala tingting long hem. Yumi mas gohed blong soemaot se yumi lavem hem, mo yumi nidim hem long kongregesen.—2 Kor. 8:8.
19 Taem yumi givhan long ol brata mo sista blong yumi, yumi glad tumas. Mo yumi lanem blong gat longfala tingting mo sore. Be i no yumi nomo we i kasem blesing. Evriwan long kongregesen bambae oli lavlavem olgeta. Antap moa, taem yumi “givhan long olgeta we oli no strong,” yumi soemaot se yumi folem fasin blong Jehova, we i tinghae long evri man.—Wok 20:35.
^ par. 4 Wan buk blong Charles Darwin (The Descent of Man) i talem se, plante haf blong bodi oli stap blong nating nomo. Wan narafala man we i bilif long evolusen, hem tu i talem se plante haf long bodi, olsem apendiks, oli no nid blong stap.
^ par. 7 Mifala i jenisim sam long ol nem ya.
“Bambae mi stap givim gudfala tingting long yu, mo mi stap lukaot gud long yu.”—SAM 32:8.
1, 2. ?Jehova i luk ol man blong hem se oli olsem wanem?
TAEM ol papa mo mama oli wajem pikinini blong olgeta i pleplei, plante taem oli sapraes long ol samting we pikinini ya i save mekem. Ating yu tu yu luk samting ya. Long wan famle, maet wan pikinini i gud long spot, be brata blong hem maet i laekem blong droem pija, no blong mekem sam narafala samting. Nomata se i olsem, papa mo mama blong tufala bambae i givhan long tufala, blong tufala i kam gud moa long ol samting ya.
2 Jehova tu i intres long ol man blong hem. Hem i luk olgeta olsem “ol gudgudfala samting,” from we oli holemstrong long hem. (Hag. 2:7) Ating yu luk se ol brata mo sista oli gat gudhan long plante samting. Maet sam brata oli gat nambawan fasin blong givim tok, mo sam narafala oli gat gudhan blong mekem plan blong ol wok oli gohed gud. Plante sista oli kwik blong lanem ol defren lanwis, mo sam narafala oli gat gudfala fasin blong lukaot long ol sikman, no blong leftemap tingting blong olgeta we oli harem nogud. (Rom 16:1, 12) Yumi glad tumas blong joen wetem olgeta brata mo sista ya long kongregesen.
3. ?Wanem ol kwestin we bambae yumi tokbaot long stadi ya?
3 Be maet ol yangfala brata mo ol brata we oli jes baptaes, oli no save se bambae oli mekem wanem wok long kongregesen. ?Yumi save pulum olgeta olsem wanem, blong oli mekem bes blong olgeta? ?From wanem yumi mas folem fasin blong Jehova, blong traehad blong faenem ol gudfala fasin blong olgeta?
4, 5. ?Jehova i luk wanem long Gideon? ?Fasin blong Jehova i tijim wanem long yumi?
4 Baebol i soemaot se Jehova i luk ol gudfala fasin blong ol man blong hem mo ol gudfala wok we oli naf blong mekem, sipos oli mekem bes blong olgeta. Yu traem tingbaot Gideon bifo. Taem Jehova i jusum hem blong i sevem ol man Isrel, maet hem i sapraes long tok we enjel i talem long hem, se: “!Strong man blong faet! !Naoia Hae God i stap wetem yu!” I klia se long taem ya, Gideon i no harem se hem i “strong.” Mo hem i ting se hem i nating nomo, hem i no naf blong sevem ol man blong God. Be Jehova i gat defren tingting long hem. Hem i luksave samting we Gideon i naf blong mekem, mo hem i kasem save se hem i save yusum Gideon blong sevem ol man Isrel.—Ridim Jajes 6:11-16.
5 Jehova i luk ol wok we Gideon i mekem, ale hem i trastem hem. Enjel blong Jehova i luk Gideon i stap kilim ol hed blong wit wetem ful paoa blong hem, nao hem i save se Gideon i strong. Mo tu, plante taem ol man Isrel oli stap kilim hed blong wit long wan open ples. Be Gideon i wok long ples we oli stap mekem waen long hem. Olsem nao, sipos ol man Midian oli kam, hem i save haedem ol kakae blong hem kwiktaem nomo. !Man ya i waes! Taswe, Jehova i no luk nomo se Gideon i wan strong man. Be Jehova i luksave se hem i waes gud, mo hem i naf blong kasem save long samting we i hapen, mo mekem desisen kwiktaem blong ronwe long trabol. Yes, Jehova i luk ol samting we Gideon i naf blong mekem, ale hem i trenem hem.
6, 7. (1) ?Tingting blong Jehova long profet Amos, i defren olsem wanem long tingting blong sam man Isrel? (2) ?Olsem wanem yumi save se Jehova i jusum wan man we i stret blong mekem wok?
6 Long sem fasin, Jehova i luk wok we profet Amos i naf blong mekem. Maet ol man oli ting se Amos i wan kwaet man mo i wan man olbaot nomo. Amos i wan man blong lukaot long ol sipsip mo i wok long plantesen. Be Jehova i givim wok long hem blong i go talemaot jajmen blong hem long ol ten laen blong Isrel we oli no moa wosipim hem. Maet sam man Isrel oli ting se Jehova i jusum wan man we i no stret blong mekem wok ya. ?From wanem?—Ridim Amos 7:14, 15.
7 Amos i kamaot long wan taon we i stap longwe long Jerusalem. Be hem i save gud ol kastom blong ol man long taem blong hem, mo hem i save hu ol king we oli rul long ol narafala kantri. Maet from we ol bisnesman we oli pas long taon blong Amos, oli talemaot ol save ya long hem. Yu traem tingbaot. Amos i save gud ol samting we oli hapen long ol neson raonabaot long hem, mo hem i save ol rabis samting we oli stap hapen long Isrel. (Amos 1:6, 9, 11, 13; 2:8; 6:4-6) Amos i wan gudfala man blong raetem buk. Hem i yusum ol tok we oli gat paoa mo man i naf blong kasem save long olgeta. Mo hem i no fraet blong talemaot jajmen blong God long pris Amajia. I tru tumas, Jehova i jusum wan man we i stret blong talemaot tok blong hem. Hem i luk ol gudfala fasin blong Amos we ol narafala oli no luk.—Amos 7:12, 13, 16, 17.
8. (1) ?Jehova i talem wanem promes long Deved? (2) ?From wanem ol tok long Ol Sam 32:8 i givhan long olgeta we oli ting se oli no naf?
8 Jehova i luk samting we yumi naf blong mekem, mo hem i wantem givhan long yumi blong yumi gohed gud. Hem i bin promes long Deved se bambae hem i lidim hem mo i givim advaes we hem i nidim. (Ridim Ol Sam 32:8.) ?From wanem samting ya i save leftemap tingting blong yumi? Maet yumi ting se yumi no naf blong gohed gud. Be Jehova i save givhan long yumi blong yumi mekem ol samting we yumi no tingbaot nating. Wan gudfala tija bambae lidim wan studen we i no gat save, blong hem i kam gud moa long evri samting we hem i stap mekem. Long sem fasin, Jehova i lidim yumi blong yumi gohed gud. Mo hem i save yusum ol brata mo sista blong oli givhan long yumi. ?Oli givhan long yumi olsem wanem?
9. ?Yumi mas mekem wanem taem yumi luk gudfala wok we ol brata mo sista oli mekem?
9 Pol i pulum olgeta Kristin blong oli lukluk ol brata mo sista blong olgeta, mo givhan long olgeta. (Ridim Filipae 2:3, 4.) Advaes ya i givim tingting se yumi mas luk samting we ol brata mo sista oli naf blong mekem, mo yumi talem long olgeta se yumi glad long wok we oli mekem. ?Yu yu harem olsem wanem taem narafala i luk se yu stap gohed gud, mo i kam talem long yu? Plante taem, samting ya i pulum yu blong yu gohed moa. Hemia i sem mak long ol brata blong yumi. Sipos yumi tekem taem blong luk wok we oli stap traehad blong mekem, samting ya bambae i pulum olgeta blong oli gohed strong moa long wok blong Jehova.
10. ?Hu i nidim moa we yumi luk wok we oli mekem?
10 Samtaem, yumi evriwan i nidim we narafala i luk wok we yumi mekem. Be ol yangfala brata mo ol brata we oli jes baptaes, oli nidim moa we yumi luk wok blong olgeta. Oli mas harem se oli gat wok long kongregesen. Samting ya bambae i mekem oli kasem save se yumi nidim olgeta long kongregesen. Baebol i talem long ol brata blong oli gohed gud, olsem nao oli save mekem sam moa wok. Be sipos oli harem se ol narafala oli no tinghae long wok blong olgeta, tingting blong olgeta bambae i foldaon, ale oli no moa wantem gohed.—1 Tim. 3:1.
11. (1) ?Wan elda i givhan olsem wanem long Julien? (2) ?Yu yu lanem wanem long stori ya?
11 Wan elda, nem blong hem Ludovic, i talem se taem yumi soemaot long wan brata se yumi intres long hem, kwiktaem nomo hem i gohed gud. Julien i olsem. Ludovic i luk se hem i wan man blong sem. Mo taem hem i traem blong mekem sam wok long kongregesen, hem i ting se hem i no naf, ale hem i no mekem gud wok ya. Ludovic i talem se: “Be mi luk se Julien i kaen we i kaen, mo hem i wantem tumas blong givhan long ol narafala.” Ludovic i no tokbaot ol slak fasin blong Julien, be hem i tokbaot ol gudfala fasin blong hem mo i leftemap tingting blong hem. Gudfala samting we i kamaot se Julien i kam man blong givhan, mo biaen hem i mekem wok blong fultaem paenia.
12. ?Sipos yumi wantem givhan long ol brata, yumi mas mekem wanem? Yu talem wan eksampol.
12 Sipos yumi wantem givhan long ol brata blong oli mekem bes blong olgeta, yumi mas intres long wok we oli mekem. Yumi no mas lukluk ol slak fasin blong olgeta, be yumi intres long ol gudfala fasin blong olgeta mo long samting we oli naf blong mekem. Hemia nao samting we Jisas i mekem long aposol Pita. Samtaem, i luk olsem se Pita i no strong. Be Jisas i luk ol gudfala fasin blong hem, mo hem i givim nem ya “Kefas,” no Pita, long hem, we i minim “Ston.” Long rod ya, Jisas i soemaot se Pita bambae i stanap strong olsem wan bigfala ston.—Jon 1:42.
13, 14. (1) ?Banabas i gat wanem tingting long Mak? (2) ?Wan elda i givhan olsem wanem long Alexandre? (Yu luk pija long stat blong stadi.)
13 Yumi save luk eksampol blong Banabas mo Mak. (Wok 12:25) Taem Pol mo Banabas i mekem fas misinari trip blong tufala, Mak i folem tufala, maet blong “givhan” long tufala. Be taem oli kasem Pamfilia, wantaem nomo Mak i lego tufala. Tufala nomo tufala i mas pastru long wan ples we i gat ol rabis man long hem, blong go long not. (Wok 13:5, 13) ?Biaen, Banabas i mekem wanem? Hem i luk ol gudfala fasin blong Mak, i no slak fasin blong hem. Ale hem i trenem gud Mak, nao Mak i gohed gud long wok blong Jehova. (Wok 15:37-39) Sam yia afta, Mak i stap long Rom blong givhan long Pol, long kalabus. Mo taem Pol i raetem leta i go long ol Kristin long Kolosi, hem i talem ol gudfala toktok long saed blong Mak. (Kol. 4:10) Yu traem tingbaot. !Banabas i mas harem gud tumas taem Pol i askem se Mak i go givhan long hem!—2 Tim. 4:11.
14 Wan elda, nem blong hem Alexandre, i tingbaot taem we wan brata i givhan long hem. Hem i talem se: “Taem mi yangfala, i had blong mi prea long fored blong ol narafala. Ale wan elda i givhan long mi blong mi rerem ol prea blong mi, mo blong mi mekem tingting blong mi i kwaet. Sipos elda ya i wantem, hem i save talem se mi no moa prea long miting, be hem i no mekem olsem. Hem i givim janis long mi evritaem blong mi prea long miting blong prij. Ale sloslo, mi no moa fraet blong prea.”
15. ?Pol i soemaot olsem wanem se hem i tinghae long ol brata mo sista?
15 ?Taem yu luk wan gudfala fasin blong wan Kristin, yu mekem wanem? ?Yu talemaot long hem se yu laekem fasin blong hem? Long Rom japta 16, Pol i talemaot nem blong bitim 20 brata mo sista, from ol gudfala fasin blong olgeta we hem i laekem tumas. (Rom 16:3-7, 13) Long japta ya, Pol i tokbaot Andronikas mo Junias, se tufala i mekem wok blong Kraes fastaem long hem. Hemia i blong soemaot se tufala i gat fasin blong stanap strong longtaem. Pol i tokbaot mama blong Rufas tu se hem i bin lukaot gud long hem.
16. ?Wanem i hapen taem yumi talem gudfala toktok long ol yangfala?
16 Gudfala frut i save kamaot taem yumi talem gudfala toktok long ol narafala. Traem tingbaot Rico, wan smol boe long Franis, we papa blong hem i no stap long trutok. Papa ya i no wantem se Rico i baptaes. Ale, Rico i harem nogud mo i ting se hem i mas wet kasem we hem i gat 18 yia blong i baptaes. Hem i harem nogud tu from we ol pikinini long skul oli jikim hem from bilif blong hem. Be wan elda, nem blong hem Frederic, i talem long Rico se ol narafala oli agensem hem from we hem i no fraet blong prij long olgeta, mo hemia i wan gudfala samting. Ol tok ya oli mekem Rico i gat strong tingting blong gohed, mo blong fren gud wetem papa blong hem. Hem i baptaes taem hem i gat 12 yia nomo.
17. (1) ?Yumi save givhan olsem wanem long ol brata blong oli mekem bes blong olgeta? (2) ?Wan misinari i givhan olsem wanem long ol yangfala brata? ?Wanem frut i kamaot?
17 Evritaem we yumi talem gudfala toktok long ol brata blong yumi from samting we oli mekem, samting ya i pulum olgeta blong oli mekem bes blong olgeta long wok blong Jehova. Sylvie,* we i bin wok plante yia long Betel long Franis, i talem se ol sista tu oli save talem gudfala toktok long ol brata. Hem i harem se hemia wan samting we hem i mas mekem. (Prov. 3:27) Plante taem, ol sista oli luk ol smosmol samting we ol brata oli no luk. Taswe, taem ol sista oli talem gudfala toktok long ol brata from wok we oli traehad blong mekem, hemia i sapotem gudfala toktok we ol elda oli talem, blong givhan long ol brata ya. Jérôme, wan misinari long Franis Guyana, i bin givhan long plante yangfala brata blong oli kam misinari. Hem i talem se taem hem i talem gudfala toktok long ol yangfala brata from sam gudfala samting we oli mekem long wok blong prij, no from ansa we oli givim long miting, oli no moa fraet mo oli kam gud moa.
18. ?From wanem i gud blong wok wetem ol yangfala?
18 Mo tu, yumi save pulum ol Kristin blong oli gohed gud, taem yumi wok wetem olgeta. Maet wan elda i askem long wan yangfala brata blong i printim sam save long Websaet ya jw.org, we bambae i givhan long ol olfala we oli no gat kompiuta. Sipos no, elda ya i save askem long hem blong i givhan long hem blong klinim mo fiksimap sam samting long Haos Kingdom. Taem yu traehad blong wok wetem ol yangfala, bambae yu gat janis blong luk wok we oli naf blong mekem, mo blong talem ol gudfala toktok long olgeta, mo blong lesin long tingting blong olgeta.—Prov. 15:23.
19, 20. ?From wanem yumi mas givhan long ol narafala blong oli gohed gud?
19 Jehova i jusum Josua blong hem i lidim ol man Isrel. Mo hem i talem long Moses blong hem i trenem Josua, i “toktok gud” long hem, mo i “mekem tingting blong hem i strong.” (Ridim Dutronome 3:28.) Tede plante man oli joen wetem yumi blong wosipim Jehova. Yumi nidim ol brata we oli naf gud, blong oli lidim ol wok long ogenaesesen blong Jehova. Taswe, evriwan long kongregesen oli mas pulum ol yangfala brata mo ol brata we oli jes baptaes, blong oli mekem bes blong olgeta. Samting ya bambae i mekem se plante moa brata oli joen long wok blong fultaem paenia, mo plante long olgeta bambae “oli naf blong tijim ol narafala.”—2 Tim. 2:2.
20 Nomata se yumi joen long wan bigfala kongregesen no long wan smol grup, be yumi save givhan long ol brata blong oli gohed gud, blong oli save mekem wok long fiuja. Blong mekem olsem, yumi mas folem fasin blong Jehova, blong traem faenem ol gudfala fasin blong ol narafala.
^ par. 17 Mifala i jenisim nem blong hem.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn singsing 3 “God i Stamba Blong Lav”***
Singsing 3
“God i Stamba Blong Lav”
(1 Jon 4:7, 8, NW)
1. Je·o·va i stam·ba blong lav,
Lav ol·sem, yu mas fo·lem.
Taem yu la·vem God mo ol man,
Yu me·kem i gud ol·taem.
He·mia nao tru mi·ning blong laef,
He·mia nao lav we i naes,
Blong yu·mi ting·ting ol·sem Kraes,
Blong yu·mi tok ol·sem Kraes.
2. From we God i la·vem yu·mi,
Yu·mi mas la·vem ol man.
Taem yu·mi rong, hem i fo·gif,
Hem i re·re blong giv·han.
Taem yu gat lav, yu no ja·lus,
Yu kaen gud, yu yu bi·lif.
Yu·mi mas la·vem ol bra·ta,
Mo ka·sem ol ble·sing from.
3. Yu no mas le·tem kros i gru,
Kros i no mas li·dim yu.
I moa gud God i li·dim yu,
Bam·bae hem i ti·jim yu
Blong la·vem hem mo la·vem man.
!He·mia nao tru·fa·la rod!
Yu·mi mas soem·aot lav ol·taem,
Blong yu·mi kaen ol·sem God.
(Sam narafala vas: Mak 12:30, 31; 1 Kor. 12:31–13:8; 1 Jon 3:23.)
^ ***sn singsing 65 “Hemia Rod”***
Singsing 65
“Hemia Rod”
(Aesea 30:20, 21)
1. I gat wan rod, wan rod
Blong pis we yu sa·ve.
Ta·bu rod ya, Ji·sas
I o·pe·nem fi·nis.
Mo te·de tu, hem i stap
Ti·jim yu long hem.
Rod ya blong pis, i stap
Long Tok blong Je·o·va.
(Singsing Bakegen)
2. I gat wan rod, wan rod
Blong lav we yu fae·nem.
Rod ya blong lav, God i
Pu·lum ol man long hem.
Lav ya blong God i stret,
I gud, i kaen mo tru.
Rod ya blong lav, hem i
Giv·han long laef blong yu.
(Singsing Bakegen)
3. I gat wan rod, wan rod
Blong laef we yu fo·lem.
God i pro·mes, i se
‘Rod ya hem i bes·wan.’
Rod ya blong pis, hem i
Nam·ba·wan rod blong lav,
Yu·mi ta·lem tang·kiu
Long God from rod blong laef.
(SINGSING BAKEGEN)
He·mia nao Rod, He·mia nao Rod blong laef.
Yu no go·we, Yu no lu·sum Rod ya.
God i sing·aot se: ‘He·mia Rod ya,
Yu no luk·bak, Yu fo·lem gud Rod ya.’
(Sam narafala vas: Sam 32:8; 139:24; Prov. 6:23.)
^ ***sn singsing 84 “Mi Mi Wantem”***
Singsing 84
“Mi Mi Wantem”
(Luk 5:13)
1. Tru, Ji·sas i la·vem yu·mi,
Hem i aot long he·ven i kam.
Hem i laef ol·sem man, i ti·jim tru·tok,
Hem i tok·baot tru·tok ol·taem.
Ji·sas i kaen gud long ol man,
Hem i te·kem·aot sik blong ol.
Hem i me·kem gud ol wok blong hem, mo
Hem i ta·lem se: “Mi wan·tem.”
2. Tru, God i gi·vim long yu·mi
Slef we i stret mo waes long wol.
Yu·mi ha·rem gud blong wok we·tem slef ya
Blong hal·pem man we i tra·bol.
Taem yu·mi la·vem man tu·mas,
Hem i luk·sa·ve sam·ting ya.
Si·pos man i se: ‘Yu hal·pem mi, plis,’
Yu·mi ta·lem se: “Mi wan·tem.”
(Sam narafala vas: Jon 18:37; Efes. 3:19; Fil. 2:7.)
^ ***sn singsing 72 Yumi Traehad Blong Lavem Narafala***
Sinsing 72
Yumi Traehad Blong Lavem Narafala
(1 Korin 13:1-8)
1. God i gat ol gud·fa·la fa·sin,
Yu·mi prea blong gat ol fa·sin ya.
Lav nao i stam·ba fa·sin blong hem,
I frut blong ta·bu spi·rit blong hem.
Man we i waes be i no gat lav,
Laef blong hem i blong na·ting no·mo.
Yumi mas la·nem blong la·vem man,
Nao bae yu·mi me·kem God i glad.
2. Yu·mi ti·jim ol sip·sip blong God,
I no blong gi·vim sa·ve no·mo.
Yu·mi mas la·vem ol·ge·ta tu.
Tas·we yu·mi kaen long ol·ge·ta.
Long·fa·la ting·ting i frut blong lav,
Nao yu·mi sta·nap strong long had·taem.
Long ol tra·bol, yu·mi ting·baot se
Lav i no sa·ve fi·nis sam·taem.
(Sam narafala vas: Jon 21:17; 1 Kor. 13:13; Gal. 6:2.)
^ ***sn singsing 77 Yumi Fogivim Ol Man***
Singsing 77
Yumi Fogivim Ol Man
(Ol Sam 86:5)
1. God i la·vem yu·mi,
Nao i sa·nem Ji·sas Kraes
Blong fo·gi·vim sin blong yu·mi
Mo blong yu·mi no moa ded.
Si·pos yu·mi ta·nem ting·ting,
Mo as·kem hem blong fo·gif,
From blad blong Ji·sas we i ron
God i fo·gi·vim yu·mi.
2. Bam·bae God i so·re
Long man we i gat so·re,
We i stap fo·gi·vim ol man,
Mo i gat lav mo fi·ling.
Tas·we yu·mi no kam kros kwik
Mo yu·mi no spo·lem man.
Yu·mi o·na long ol bra·ta,
Yu·mi la·vem ol·ge·ta.
3. Yu·mi mas gat so·re,
Fa·sin ya i gud tu·mas.
Hem i blo·kem ol raf fa·sin,
Yu·mi no sa·ve stap kros.
Lav blong Je·o·va i big·wan,
Yu·mi mas gat lav ol·sem,
Nao bae yu·mi fo·gi·vim man
Ol·sem God i stap me·kem.
(Sam narafala vas: Mat. 6:12; Efes. 4:32; Kol. 3:13, NW.)
^ ***sn singsing 79 Kaen Fasin i Gat Paoa***
Singsing 79
Kaen Fasin i Gat Paoa
(Efesas 4:32)
1. Yu·mi glad blong sa·ve gud Je·o·va,
From we Bae·bol i se:
Na·ting we God i gat waes mo pa·oa,
Hem i kaen mo i la·vem man.
2. Ji·sas i ta·lem long man we i slak
Blong le·go ol wa·ri.
I no he·vi blong ka·rem yok blong Kraes,
From we hem i kaen gud long man.
3. God mo Ji·sas Kraes i gat ol fa·sin
We yu·mi mas fo·lem.
Ol·taem yu·mi mas kaen gud long ol man
Mo so·re ol·sem tu·fa·la.
(Sam narafala vas: Maeka 6:8; Mat. 11:28-30; Kol. 3:12; 1 Pita 2:3.)
^ ***sn singsing 42 Yumi “Givhan Long Olgeta We Oli No Strong”***
Singsing 42
Yumi “Givhan Long Olgeta We Oli No Strong”
(Ol Wok 20:35)
1. Yu·mi e·vri·wan i gat plan·te slak fa·sin.
Be na·ting, Je·o·va God i lae·kem yu·mi.
Hem i so·re big·wan, mo lav blong hem i strong.
Yu·mi tu i mas hal·pem man we i no strong.
2. Pol i so·re long ol ‘man we o·li no strong.’
Kraes i pem·aot ol·ge·ta, blong o·li gat laef.
God i gi·vim pa·oa long man we i no strong.
Yu·mi hal·pem ol·ge·ta we o·li stap krae.
3. Yu·mi no mas a·gen·sem man we i no strong.
Yu·mi sa·ve hal·pem hem taem yu·mi kaen gud.
Yu·mi mas lef·tem·ap ting·ting blong hem ol·taem.
Taem yu·mi giv·han long hem, bam·bae hem i glad.
(Sam narafala vas: 2 Kor. 11:29; Aes. 35:3, 4; Gal. 6:2.)
^ ***sn singsing 124 Yumi Tekem Narafala i Kam Long Haos Blong Yumi***
Singsing 124
Yumi Tekem Narafala i Kam Long Haos Blong Yumi
(Ol Wok 17:7)
1. Je·o·va i kaen gud long ol·ge·ta man.
Hem i me·kem sem mak long ol·ge·ta laen.
Hem i stap gi·vim ren mo san long e·vri·wan.
Hem i gi·vim ka·kae long yu·mi.
Taem yu·mi stap me·kem i gud long pua·man,
Yu·mi fo·lem fa·sin blong God blong yu·mi.
Nao Pa·pa blong yu·mi bae i ble·sem yu·mi
Taem yu·mi me·kem i gud long man.
2. Taem yu·mi hal·pem man we i ni·dim help,
Fa·sin ya blong yu·mi bae i ka·rem frut.
Maet hem i wan stren·ja, be yu·mi kaen long hem.
Yu·mi wel·ka·mem hem, yu·mi kea.
Ol·sem Li·dia bi·fo, yu·mi ta·lem se:
‘Plis kam long haos blong mi, bae yu ha·rem gud.’
Yes, Pa·pa blong yu·mi i sa·ve gud ol man
We i so·re long man ol·sem hem.
(Sam narafala vas: Wok 16:14, 15; Rom 12:13; 1 Tim. 3:2; Hib. 13:2; 1 Pita 4:9.)
^ ***w13 10/1 pej 7 Ol Rabis Pija—?Oli Save Spolem Yu?***
[Bokis blong pija long pej 6, 7]
Blokem Tingting Ya Blong Wantem Lukluk Ol Rabis Pija
?Yu yu save wan man we i stap traehad blong blokem tingting ya blong wantem lukluk oltaem ol rabis pija? Bambae yumi tokbaot sam samting we i givhan long samfala blong oli winim fasin ya.
1. Yu prea long God.
Frank i talem se: “Wan impoten rod blong blokem tingting ya blong wantem lukluk ol rabis pija, hemia blong prea long God, mo askem long hem blong i givhan long yu.”
Jehova i save givim tabu spirit long man, blong hem i ‘glad blong obei long Jehova, mo blong hem i mekem ol samting we hem i wantem.’ (Filipae 2:13) Sipos man ya i letem spirit yai lidim hem, bambae i givhan long hem blong i blokem ‘ol rabis fasin ya we i kamaot long tingting blong hem nomo.’—Galesia 5:16, 24.
2. Yu askem long narafala blong i givhan long yu.
Yoan i talem se: “Taem yu stap lukluk ol rabis pija, i no gat man i luk yu, mo hemia i mekem se yu sem blong askem long narafala blong i givhan long yu. Maet yu ting se yu wan yu save winim fasin ya, be hemia i no tru. Yu nidim narafala blong i givhan long yu. From samting ya, mi mi mekem tingting blong mi i stap daon mo mi talemaot samting ya long woman blong mi. Mo tu, mi tokbaot samting ya long wan fren we mi trastem hem. Hemia wan samting we i had we i had tumas long mi blong mekem, be naoia mi glad se oli givhan bigwan long mi.”
Yu mas gat strong tingting mo yu no mas fraet blong talemaot long narafala. I impoten we yu mekem olsem, blong yu save blokem fasin ya, mo yu save fren gud bakegen wetem famle blong yu. Susan we yumi tokbaot hem finis i folem advaes ya. Hem i talem se: “Afta we mi mekem olsem, mi harem olsem se wan bigfala samting i kamaot long mi. Fastaem mi mi harem nogud tumas, be naoia, mi harem se mi gat pis long tingting, mo tingting blong mi i klin.”—Jemes 5:16.
3. Yu mas luksave mo blokem ol samting we oli save pulum yu.
?Wanem sam samting we i save pulum tingting blong man blong wantem mekem samting we i no stret? ?Yu yu stap go long eni Websaet long Intenet? ?Yu yu stap wajem TV let long naet? ?Yu yu laekem blong ridim ol buk? ?Yu yu laekem blong go long solwota? ?Yu yu hanggri, yu kros, yu stap yu wan, yu taed? Steven i talem se: “Yu mas luksave samting we i pulum yu blong lukluk ol rabis pija, mo yu mas blokem ol samting ya.” Jisas i talem se: “Sipos raet ae blong yu i mekem yu yu foldaon long sin, i gud yu tekemaot, yu sakem.”—Matiu 5:29.
Frank i talem bakegen se: “Taem mi luk wan woman nao mi harem se mi wantem slip wetem hem, kwiktaem nomo mi prea long Jehova, mo mi tanem mi, mi gowe.” I gud yumi mekem olsem Job we i talem se: “Mi mi mekem wan strong promes finis, se sipos mi luk wan gel, bambae mi no save tingting nogud long hem.”—Job 31:1.
4. Yu mas traehad blong fren gud wetem God.
Frank i gohed se: “Yu mas tingbaot oltaem ol gudfala samting, mo yu mas bisi oltaem blong mekem ol samting we God i wantem.”
Baebol i talem se: “I gat ol gudfala fasin i stap we oli stret gud, mo we i stret nomo blong yumi presem ol man we oli mekem ol fasin ya. Mo yufala i mas putum tingting blong yufala i stap strong long ol fasin olsem. Ol fasin ya oli tru, mo oli hae, mo oli stret, mo oli klin gud, mo oli save mekem yumi harem gud, mo ol man oli stap ona long olgeta we oli stap mekem ol fasin ya. . . . Nao God ya we i stamba blong pis, hem bambae i stap kampani wetem yufala.”—Filipae 4:8, 9.
^ ***w13 12/15 pej 18 ‘Yufala i Mas Tingbaot Ol Samting Ya Bakegen’***
stap wok slef long Ijip. Nao Jehova i sanem Moses mo Eron, tufala i go luk king blong Ijip, blong askem long hem blong i letem ol man Isrel oli gofri. Be king ya i gat flas tingting, ale hem i no letem olgeta. Nao Jehova i mekem ten bigfala trabol oli kasem Ijip. Long namba ten bigfala trabol, Jehova i kilim i ded ol fasbon blong ol man Ijip. Ale king i letem ol man Isrel oli gofri.—Eks. 1:11; 3:9, 10; 5:1, 2; 11:1, 5.
5 Be, bifo we ol man Isrel oli save gofri, oli mas mekem sam samting. Hemia long yia 1513 bifo Kraes, long manis Abib we biaen oli singaotem se Nisan. God i talem long ol man Isrel se stat long namba ten dei blong manis ya, oli mas mekemrere from samting we bambae oli mekem, taem san i godaon long namba 14 dei blong Nisan. Dei blong ol man Isrel i stat taem san i godaon, mo i gohed go kasem nekis dei taem san i godaon bakegen. Long namba 14 dei blong Nisan, evri famle oli mas kilim wan man sipsip no nani, mo oli mas tekem sam blad blong hem, nao oli ravem long tufala pos blong doa blong haos blong olgeta. (Eks. 12:3-7, 22, 23) Famle i mas kakae sipsip we oli rusum, wetem bred we i no gat is long hem, mo sam lif, hemia nomo. Enjel blong God bambae i pastru long olgeta ples long Ijip, mo bambae i kilim i ded ol fasbon blong ol man Ijip. Be ol man Isrel we oli mekem olsem we Jehova i talem, bambae enjel i no kilim ol fasbon blong olgeta. Biaen, bambae oli aot long Ijip oli gofri.—Eks. 12:11-13, 29-32.
6 Long ol yia we oli kam biaen, ol man Isrel oli no mas fogetem dei ya we God i mekem olgeta oli kamfri long Ijip. God i talem long olgeta se: “Dei ya i wan tabu dei, mo evri yia, bambae yufala i mas mekem lafet blong hem, blong tingbaot ol samting ya bakegen we mi mi mekem long yufala. Lafet ya, bambae yufala i mas mekem evri yia, gogo i no save finis.” Afta long Lafet blong Pasova long namba 14 dei blong Nisan, ol man Isrel oli mekem Lafet blong Kakae Bred we i No Gat Is long hem. Lafet ya i gohed blong seven dei. Be oli save singaotem tufala lafet ya, se Lafet blong Pasova nomo. (Eks. 12:14-17; Luk 22:1; Jon 18:28; 19:14) Lafet blong Pasova, hem i wan long ol lafet blong makem “ol tabu dei” we ol man Isrel oli mas mekem evri yia.—2 Kron. 8:13.
7 Jisas mo ol aposol blong hem oli man Isrel, mo oli stap aninit long Loa we God i givim long Moses. Taswe oli joen evri yia long Lafet blong Pasova. (Mat. 26:17-19) Jes bifo we Jisas i ded, hem i mekem lafet ya wetem ol aposol blong hem. Nao biaen, hem i stanemap wan niufala lafet we oli mas mekem evri yia. Niufala lafet ya, hemia Kakae blong Masta. Be niufala lafet ya, ?oli mas mekem long wanem dei?
KO TE ’AHO FEA ’AE NE’E FAI AI TE TAUMAFA ’A TE ’ALIKI?
8 Wan samting blong tingbaot, hemia se Jisas i stanemap niufala lafet ya jes afta we hem mo ol aposol blong hem oli mekem Lafet blong Pasova. Taswe, oli mekem Kakae blong Masta long sem dei we oli mekem Pasova. Be maet yu luk se ol man Isrel tede, plante taem oli no
^ ***w14 1/15 ol pej 19-20 Naoia We Yu Yangfala, i Gud Yu Mekem Ol Desisen We Oli Waes***
24:15) Mifala i no save talem long yu se yu mas mared, mo se yu mas mared wetem hu. Mifala i no save talem long yu se yu mas mekem wanem wok. ?Olsem wanem? ?Yu yu save faenem wan wok we i no nidim blong kasem plante trening from? Sam long yufala i stap long ol vilej we oli pua, mo sam narafala oli laef long ol taon we oli rij. Yufala i gat ol defdefren fasin, mo save we yufala i gat blong mekem samting i defdefren. Mo tu, trening blong yufala, samting we yufala i laekem, mo bilif blong yufala oli defdefren. Maet laef blong yufala i no sem mak, olsem we laef blong Moses i defren olgeta long laef blong ol yangfala man Hibru we oli stap long Ijip. Gel blong king nao i lukaot long Moses, taswe Moses i rij, be ol narafala yangfala man Hibru oli stap wok slef nomo. (Eks. 1:13, 14; Wok 7:21, 22) Olsem yu, olgeta tu oli laef long wan taem we i impoten tumas. (Eks. 19:4-6) Be olgeta wanwan oli mas jusum se bambae oli mekem wanem long laef blong olgeta. Moses i jusum blong mekem samting we Jehova i wantem, hemia i wan gudfala desisen.—Ridim Hibrus 11:24-27.
8 Jehova i givhan long yu blong yu save mekem ol desisen we oli waes. ?Hem i givhan olsem wanem? Hem i tijim yu long ol rul blong Baebol we yu save folem enitaem long laef blong yu. (Sam 32:8) Sipos yu no save se bambae yu folem ol rul ya olsem wanem, yu save askem long papa mo mama blong yu, no long ol elda, blong oli givhan long yu. (Prov. 1:8, 9) Bambae yumi luk tri rul blong Baebol we oli save givhan long yu naoia blong mekem ol desisen we oli waes.
TRI RUL BLONG BAEBOL WE OLI SAVE GIVHAN LONG YU
9 Yu lukaot Kingdom mo stret fasin blong hem fastaem. (Ridim Matiu 6:19-21, 24-26, 31-34.) Jehova i ona long yu taem hem i letem yu yu yusum taem blong yu olsem we yu wantem. Hem i no talem se yu mas yusum evri taem blong yu blong prij. Be Jisas i tijim se i impoten blong lukaot Kingdom fastaem. Taem yu lukaot Kingdom fastaem, bambae yu save mekem moa long wok blong Jehova. Bambae yu gat plante janis blong soemaot se yu lavem Jehova mo ol man raonabaot long yu, mo blong soemaot se yu wantem talem tangkiu long Jehova from promes ya blong laef we i no save finis. ?Olsem wanem long desisen blong yu long saed blong mared mo long saed blong wok? ?Oli soemaot se yu yu tingbaot moa ol samting we yu wantem gat, no yu lukaot Kingdom fastaem mo folem stret fasin blong hem?
10 Yu save harem gud taem yu givhan long ol narafala. (Ridim Ol Wok 20:20, 21, 24, 35.) Hemia wan stamba rul blong laef. Jisas i save samting ya, taswe hem i mekem samting we Papa blong hem i wantem, mo i tijim gud nius long ol narafala. Ol wok ya oli mekem hem i glad. (Luk 10:21; Jon 4:34) Ating yu tu yu glad taem yu givhan long ol narafala. Taswe yu mas mekem ol desisen blong yu oli stanap long ol rul we Jisas i tijim. Sipos yu mekem olsem, bambae yu glad mo Jehova tu i glad.—Prov. 27:11.
11 Yumi save glad bigwan taem yumi mekem wok blong Jehova. (Prov. 16:20) I gat wan taem we Baruk, sekretari blong Jeremaea, i lusum glad blong hem. Baruk i stat blong tingting moa long ol samting we hem i wantem, i bitim ol samting we Jehova i wantem. Jehova i luk samting ya, ale hem i talem long Baruk se: “?Olsem wanem? ?Yu ting se bambae yu kasem gudfala laef, i winim we ol narafala man bambae oli kasem? I nogud yu mekem olsem.” Sipos Baruk i obei, bambae hem i no ded taem ol ami oli kam spolem Jerusalem. (Jer. 45:3, 5) ?Yu ting se wanem nao bambae i mekem Baruk i glad? ?Mekem samting we hem wan i wantem mo biaen i ded, no mekem samting we Jehova i wantem mo biaen i laef?—Jem. 1:12.
12 Wan brata we i glad taem hem i givhan long narafala, hemia Ramiro. Hem i talem se: “Mi mi gruap long wan famle we i pua, long wan vilej long ol Hil blong Andes. Taem bigfala brata blong mi i wantem pem skul fi blong mi blong go long yunivesiti, mi mi glad tumas. Be mi mi baptaes finis blong kam wan Witnes blong Jehova, mo wan paenia i askem mi finis blong mi go wetem hem long wan smol taon blong prij. Ale mi mi go wetem paenia ya. Mi lanem blong katem hea blong ol man, mo mi statem wan smol bisnes blong mi blong katem hea.” Plante man long taon ya oli glad blong stadi Baebol. Biaen, i gat wan niufala kongregesen long taon ya, we lanwis blong ol pablisa i sem mak long lanwis blong Ramiro. Ale Ramiro i joen long kongregesen ya, mo ten yia finis hem i mekem wok blong paenia long ples ya. Hem i talem se i no moa gat wan narafala wok we i givim moa glad long hem, i bitim wok ya blong givhan long ol man blong oli save Baebol long prapa lanwis blong olgeta.
13 Yu mas glad blong mekem wok blong Jehova long yangtaem blong yu. (Ridim Prija 12:1.) Yu no mas ting se yu mas faenem wan gudfala wok, ale biaen, yu save mekem wok blong paenia. I gud yu stat naoia blong mekem wok blong Jehova wetem fulhat blong yu, bifo we yu gat wan famle blong lukaot long hem. ?Yu yu wantem mekem wanem blong Jehova? Maet yu wantem paenia no yu wantem prij long ol man we oli toktok narafala lanwis. Maet yu save mekem moa wok long kongregesen blong yu. Nomata wanem mak we yu wantem kasem, be yu mas wok blong yu kasem samting we yu nidim long laef. I gud yu askem se: “?Bambae mi jusum wanem wok? ?Mo mi mas tren hamas yia blong mi mekem wok ya?
^ ***w14 2/15 pej 10 !Yumi Glad Tumas Taem Smol Sipsip i Mared!***
Jisas Kraes i luk se woman ya i ‘naes we i naes’ from we wosip we hem i mekem long God i klin. Woman ya i luk King ya olsem “masta” blong hem, mo i ona long hem.
OLI TEKEM WOMAN YA “I GO LONG KING”
8 Ridim Ol Sam 45:13, 14. Woman ya i naes we i naes. Oli “flasemgud hem blong i go mitim man blong hem.” Long Revelesen 21:2, Baebol i tokbaot wan taon, hemia niufala Jerusalem, se hem i olsem woman ya we bambae i mared. Taon ya i stap long heven, mo i gat bigfala laet we i kamaot long God i stap saenaot i kam long taon ya, nao hem i “saen olsem wan gudfala ston, olsem gudfala ston ya jaspa we i klia gud, i olsem glas.” (Rev. 21:10, 11) Buk blong Revelesen i tokbaot niufala Jerusalem se hem i naes tumas. (Rev. 21:18-21) !Tru ya, woman ya i “naes we i naes”! Yumi save se i mas olsem from we mared ya i stap long heven.
9 Oli tekem woman ya i go long man blong hem, hemia Mesaea King. King i rerem woman ya blong i mared long hem, taem hem i yusum ‘tok blong God’ blong mekem hem i klin. Nao, woman ya i ‘tabu, mo i no gat samting we i spolem hem.’ (Efes. 5:26, 27) Oli mas flasem gud woman ya tu. Ol klos blong hem oli “somap long ol tred we i gat plante kala long hem, blong flasem gud,” mo “oli tekem hem i go long king.” Ol klos ya oli “klin gud, oli saen.” Ol gudfala klos ya, hemia ol gudfala fasin we ol man blong God oli mekem.—Rev. 19:8.
TAEM I KAM BLONG TUFALA I MARED
10 Ridim Revelesen 19:7. ?Smol Sipsip ya bambae i mared wetaem? Nating se Revelesen 19:7 i talem se “woman ya we hem i promes blong mared long hem, hem i rere finis” blong mared, be ol narafala vas biaen oli no tokbaot mared ya. Defren olgeta, oli tokbaot lashaf blong bigfala trabol. (Rev. 19:11-21) ?Olsem wanem? ?Hemia i min se King ya bambae i mared bifo we hem i go faet blong i win bakegen? Nogat. Vison long buk blong Revelesen i no tokbaot ol samting we oli stap hapen, wan afta long narawan. Ol tok blong Ol Sam 45 i soemaot se mared blong King Jisas, bambae i hapen afta we hem i ‘go blong winim’ ol enemi blong hem.—Sam 45:3, 4.
11 Yes, yumi lanem long Baebol se bifo we Kraes i mared, bambae hem i mekem sam samting. Fastaem, “woman ya blong rod,” no Bigfala Babilon, we hemia olgeta giaman skul long wol, bambae i lus. (Rev. 17:1, 5, 16, 17; 19:1, 2) Afta, Kraes bambae i spolem ol narafala haf blong wol blong Setan long Amagedon, we i ‘faet blong God ya we i gat olgeta paoa.’ (Rev. 16:14-16; 19:19-21) Mo biaen, King bambae i finisim faet blong hem, taem hem i sakem Setan mo ol rabis enjel blong hem oli go long bigfala hol ya we i godaon we i godaon. Bambae i olsem we oli ded.—Rev. 20:1-3.
12 Long ol las dei ya, ol tabu Kristin we oli holemstrong long Jehova gogo kasem we oli ded, bambae oli laef bakegen long heven. Samtaem afta we Bigfala Babilon i lus, be bifo we Amagedon i stat, Jisas bambae i mekem se olgeta tabu Kristin oli stap wetem hem long heven. (1 Tes. 4:16, 17) Ale, afta long Amagedon, Smol Sipsip bambae i mared. !Hemia wan hapi taem ya! Revelesen 19:9 i talem se: “Olgeta we God i singaot olgeta blong oli kam long kakae blong mared blong Smol Sipsip ya, oli save harem gud.” Yes, ol 144,000 man ya bambae oli glad we oli glad. Mo King tu bambae i glad tumas from we olgeta
^ ***w14 2/15 ol pej 26-27 Kwestin***
Kwestin
?Wanem samting i mekem se ol man Isrel long taem blong ol fas Kristin, oli stap wet blong luk Mesaea?
▪ Taem Jon Baptaes i stat blong prij, ol man oli ting se hem i Mesaea from ol samting we hem i talem mo i mekem. I klia se ol man Isrel oli stap wet blong luk Mesaea, from taem oli luk Jon, oli harem gud tumas mo oli stap talem se: “Ating man ya hem i Mesaea ya, we God i promes bifo finis blong sanem hem i kam blong sevem yumi.” (Luk 3:15) ?From wanem ol man Isrel oli bilif se Mesaea bambae i kamtru long taem ya? I gat plante risen blong samting ya.
Afta we Jisas i bon, enjel blong Jehova i kamtru long ol man we oli stap lukaot long ol sipsip long naet, afsaed long taon blong Betlehem. (1) Enjel ya i talem se: “Long naet ya nomo, long vilej ya blong King Deved bifo, i gat wan pikinini i jes bon, we hem bambae i sevem yufala. Hemia man ya we God i promes finis blong sanem i kam. Hem i Mesaea ya we i Masta blong yumi.” (Luk 2:8-11) Afta long samting ya, “i gat fulap enjel blong heven oli kam joen wetem enjel ya,” nao oli stap presem God, oli se: “Long heven antap we antap, olgeta oli stap leftemap nem blong God. Mo long wol ya, pis i stap wetem ol man we God i glad long olgeta.”—Luk 2:13, 14.
Gudfala nius we enjel ya i talem, i pulum tingting blong ol man ya blong lukaot sipsip. Ale wantaem nomo, oli aot long ples blong olgeta, oli go long Betlehem. Mo taem oli luk Josef mo Meri wetem pikinini ya Jisas, “oli talemaot nius blong pikinini ya we enjel i talemaot long olgeta.” From samting ya, “olgeta man we oli harem ol tok ya oli sapraes tumas long ol samting ya we olgeta oli talemaot.” (Luk 2:17, 18) Tok ya “olgeta man we oli harem,” i soemaot se ol man blong lukaot long sipsip oli toktok long Josef mo Meri, mo long ol narafala man tu. Biaen, taem ol man ya oli gobak, oli stap “leftemap nem blong God, oli stap presem hem from olgeta samting ya we oli harem, mo we oli luk, from we olgeta samting ya i stret nomo long ol tok ya we enjel i talem long olgeta.” (Luk 2:20) Ol man ya oli no holemtaet gudfala nius ya, be oli talemaot long ol narafala.
Taem Meri i karem fasbon pikinini blong hem i go long Jerusalem blong givim hem i go long Jehova, olsem we Loa blong Moses i talem, woman profet ya Ana i stat blong “talem tangkiu long God from, mo i stap tokbaot pikinini ya long olgeta we oli stap wet blong Mesaea i mekem Jerusalem i fri bakegen.” (2) (Luk 2:36-38; Eks. 13:12) Taswe, nius blong Mesaea i stap goaot moa long plante ples.
Biaen, “sam man we oli waes long ol fasin blong sta, oli kam long Jerusalem. Olgeta ya oli aot long wan kantri long saed i go long is, oli kam. Nao oli askem se, ‘?Pikinini ya we i jes bon, we hem i king blong ol laen blong Isrel, hem i stap wea? Mifala i luk sta blong hem we i kamaot long is, nao mifala i kam blong wosipim hem.’” (Mat. 2:1, 2) Taem “King Herod i harem tok ya, hem wetem ol narafala man tu long Jerusalem oli harem nogud tumas. Nao hem i singaot ol jif pris wetem ol tija blong Loa, oli kam luk hem, nao i askem long olgeta se, ‘?Bambae Mesaea i bon long weples?’” (3) (Mat. 2:3, 4) Taswe i klia se plante man oli save long nius ya se Mesaea we God i promes blong sanem, i kamtru.
Long Luk 3:15, Baebol i soemaot se sam man Isrel oli ting se Jon Baptaes i Mesaea. Be Jon i talem long olgeta se: ‘Man ya we bambae i kam biaen long mi, hem i hae moa long mi. Mi mi no naf nating blong karem sandel blong hem. Hem bambae i baptaesem yufala long tabu spirit mo long faea.’ (Mat. 3:11) Jon i gat tingting daon, mo toktok blong hem i mekem ol man oli gat strong tingting blong wet long Mesaea.
?Olsem wanem? ?Ol man Isrel oli folem profet tok blong 70 wik long Daniel 9:24-27, blong kaontem taem we Mesaea bambae i kamtru long hem? I no gat wan pruf we i soemaot se oli mekem olsem. I gat plante toktok we ol man long taem blong Jisas oli mekem blong traem talemaot mining blong ol 70 wik ya, mo i no gat wan save we oli talem, we i joen wetem save we yumi gat naoia.
Ol Esin oli bilif se olgeta oli wan skul we ol memba blong hem oli no save joen wetem ol narafala man. Olgeta oli tijim se bambae i gat tu Mesaea tufala i kamtru klosap long en blong 490 yia. Be yumi no save stret sipos ol Esin oli kaontem taem ya folem profet tok blong Daniel, no nogat. Be nating sipos oli bin mekem olsem, i had blong kasem save se oli mekem olsem wanem blong kaontem taem ya. ?From wanem? From we olgeta oli no save joen wetem ol narafala man, taswe oli no save folem save we narafala i talem, blong oli stadi long ol taem mo yia.
Long ol yia 100, sam man Isrel oli bilif se ol 70 wik ya, hem i stat taem fas haos tempol i lus long yia 607 bifo Kraes, i go kasem taem we seken haos tempol i lus long yia 70. Be sam narafala man Isrel oli talem se profet tok blong 70 wik ya, i kamtru long taem blong ol Makabi, we i stat samwe long yia 170 bifo Kraes. Taswe i no gat wan klia save we ol man ya oli save agri long hem, taem oli stap kaontem ol 70 wik ya.
Sipos ol man long taem blong ol fas Kristin oli save kaontem ol 70 wik ya, maet man i save ting se ol aposol mo ol narafala Kristin long taem ya, oli yusum vas ya blong Daniel, blong talemaot stret taem we Mesaea we God i promes blong sanem i kamtru. Be, i no gat wan samting we i pruvum se ol Kristin oli mekem olsem.
I gud blong makem se ol man we oli raetem ol fofala Gospel, oli talemaot se sam profet tok long Hibru haf blong Baebol, oli kamtru long Jisas Kraes. (Mat. 1:22, 23; 2:13-15; 4:13-16) Be nating se i olsem, i no gat wan long olgeta we i tokbaot taem we Jisas i kam long wol, se i laenap wetem profet tok blong ol 70 wik.
Yes, yumi no save talem stret se ol man long taem blong Jisas oli kasem save stret, long profet tok ya blong 70 wik. Be, ol fofala Gospel oli givim sam narafala risen we i soemaot from wanem ol man oli stap wet long Mesaea.
[Ol futnot]
Long olfala lanwis we oli raetem Baebol long hem fastaem, oli no talem se ol enjel oli singsing long taem we Jisas i bon, be oli talem nomo se oli presem God.
Maet yumi stap tingting se: Be taem ol man ya we oli waes long fasin blong sta oli luk “sta” ya we i kamaot long is, ?olsem wanem oli save se “king blong ol laen blong Isrel” i bon? ?Oli bin harem nius taem oli stap wokbaot long ol ples long Isrel?
Yu save ridim buk ya, ?Wanem Samting We Baebol i Rili Tijim? pej 197-199, blong luk ol save we yumi gat naoia long profet tok blong 70 wik.
Ol man Isrel we oli mekemap wan grup blong skul
Ol memba blong wan famle we oli lida mo rula blong ol man Isrel.
^ ***w14 3/15 pej 32 ?Yu Yu Talem “Yes,” Biaen Yu Talem “No”?***
Oltaem Jehova mo Jisas tufala i talemaot trutok. Pol tu, oltaem hem i mekem samting we hem i talem. (2 Kor. 1:19) Yumi save trastem Pol from hem i no olsem ol narafala we oli mekem promes folem “tingting blong man” nomo. (2 Kor. 1:17) Be hem i letem tabu spirit i lidim hem. (Gal. 5:16) Evri samting we hem i mekem, oli soemaot se hem i wantem mekem i gud long ol brata mo sista blong hem. Taswe, !Yes blong hem i minim Yes!
?YES BLONG YU, I MINIM YES?
Tede, ol man oli mekem ol promes mo biaen oli brekem, from sam smol problem no from we oli wantem mekem wan defren samting. Long saed blong bisnes, i no oltaem we “yes” i minim “yes,” nating se evriwan oli saen long pepa blong soemaot se oli agri. Plante man oli no moa tingbaot mared olsem wan promes we oli mas holem long ful laef blong olgeta. Taswe namba blong divos i stap kam antap kwiktaem. Hemia i soemaot se plante man mo woman oli tingbaot promes blong mared, olsem wan samting we oli save brekem isi nomo.—2 Tim. 3:1, 2.
?Olsem wanem long yu? ?Yes blong yu i minim Yes? Olsem we yumi luk long stat blong haf ya, maet yu mas kanselem wan plan from we yu no naf blong blokem ol samting we oli hapen, be i no from we narafala i no trastem yu. Sipos yu mekem wan promes, yu mas traem bes blong yu blong holem promes ya. (Sam 15:4; Mat. 5:37) Taem yu mekem olsem, bambae ol man oli save trastem yu, mo oli tingbaot yu olsem wan man we i tok tru oltaem. (Efes. 4:15, 25; Jem. 5:12) Taem ol man oli luksave se oli save trastem yu evri dei, bambae oli rere moa blong lesin long yu taem yu talemaot gud nius long olgeta. Taswe, !yumi mas meksua se Yes blong yumi i rili minim Yes!
^ ***w14 3/15 ol pej 30-32 ?Yu Yu Talem “Yes,” Biaen Yu Talem “No”?***
?Yu Yu Talem “Yes,” Biaen Yu Talem “No”?
Yu traem tingbaot stori ya: Wan elda we i stap long Komiti we i Toktok Wetem Ol Dokta, hem i mekem plan blong prij wetem wan yangfala brata long Sande moning. Be long moning ya, wan narafala brata i ring long hem, from we woman blong hem i aksiden long trak, mo oli karem hem i go long hospital. Hem i askem long elda ya blong i givhan long hem, blong faenem wan dokta we i no yusum blad. Ale, elda ya i kanselem plan we hem i mekem wetem yangfala brata, blong hem i save go givhan long brata ya we i stap long trabol.
Narafala stori hemia: Wan brata mo woman blong hem, tufala i invaetem wan sista long kongregesen, we hem nomo i lukaot long tu pikinini blong hem, blong oli go long haos blong tufala. Ale, sista ya i go talemaot nius ya long tufala pikinini blong hem, mo tufala i glad we i glad, mo tufala i stap wet long dei ya. Be bifo long dei ya, brata ya mo woman blong hem, tufala i ring blong kanselem plan ya, from tufala i talem se i gat wan samting i kamaot we tufala i no tingbaot. Biaen, sista ya i faenemaot se afta we tufala i mekem plan wetem hem, sam fren blong tufala oli invaetem tufala blong go long haos blong olgeta long sem naet ya, ale tufala i agri blong go.
Yumi ol Kristin yumi mas holem promes blong yumi. Yumi no mas talem “yes” mo biaen yumi talem “no.” (2 Kor. 1:18) Olsem tufala stori ya antap i soemaot, ol samting we yumi fesem oli defdefren. Maet i gat sam taem we yumi mas kanselem plan we yumi mekem finis. Aposol Pol tu i fesem wan samting olsem.
POL I JENISIM PLAN BLONG HEM
Long yia 55, Pol i mekem namba tri misinari trip blong hem i go long Efesas. Hem i mekem plan blong gokros long Aegean Si blong go long Korin, mo aot long ples ya blong go long Masedonia. Mo tu, hem i mekem plan blong go visitim kongregesen blong Korin, taem hem i stap gobak long Jerusalem. Hemia bambae i nambatu taem we hem i go long Korin, blong karem ol mane blong olgeta i go long Jerusalem. (1 Kor. 16:3) Yumi save samting ya from we long 2 Korin 1:15, 16, Pol i talem se: “Mi mi savegud ol samting ya, nao fastaem mi mekem plan blong mi, se taem mi go long Masedonia, bambae mi kam luk yufala, mo taem mi aot long Masedonia blong kambak bakegen, bambae mi kam luk yufala bakegen. Nao long fasin ya, mi save luk yufala tu taem, mo bambae mi mekem yufala i harem gud moa, mo yufala i save givhan long mi, long rod blong go long Judia.”
Long leta we Pol i raetem finis long ol brata long Korin, hem i talemaot plan blong hem long olgeta. (1 Kor. 5:9) Be smoltaem afta we Pol i raetem leta blong hem, ol famle blong Kloe, oli talemaot long hem se i gat sam raorao long kongregesen. (1 Kor. 1:10, 11) Ale, Pol i jenisim plan blong hem, mo i mekem desisen se bambae hem i no moa go long Korin. Nao hem i raetem leta we i stap long 1 Korin i go long olgeta. Long leta ya Pol i givim advaes long olgeta, mo i stretem olgeta. Hem i talemaot tu, se hem i jenisim plan blong hem. Bambae hem i go long Masedonia fastaem, mo biaen hem i go long Korin.—1 Kor. 16:5, 6.
I luk olsem se taem ol brata long Korin oli kasem leta blong hem, sam long “ol aposol ya we oli stap talem se oli nambawan” oli talem ol tok blong spolem hem, from hem i no holem promes blong hem. Pol i blokem tok blong olgeta, taem hem i talem se: “Taem mi stap mekem ol plan ya, ating yufala i luk olsem we mi mi stap toktok nomo. Be taem mi stap mekem ol plan blong mi, tingting blong mi i no olsem tingting blong man. Mo mi no save talem se ‘Yes’ mo ‘No’ long sem taem nomo.”—2 Kor. 1:17; 11:5.
Maet yumi askem se, ?Pol i “ting nating long trabol ya”? !Nogat! Tok ya we oli tanem i kam “ting nating” i minim wan samting we yu no save trastem, mo oli save yusum tok ya, blong tokbaot wan man we i no save holem promes blong hem. Tok blong Pol se, “tingting blong mi i no olsem tingting blong man,” i sud givhan long ol Kristin long Korin blong luksave se Pol i no jenisim ol plan blong hem, from we hem i giaman long olgeta.
Pol i talem se samting we oli talem i no tru, hem i se: “God i tru oltaem, mo mi folem fasin ya blong hem blong talem long yufala, se long promes ya blong mi we mi mekem long yufala, mi no save miksimap tufala tok ya, se ‘Yes’ mo ‘No’, long sem taem nomo.” (2 Kor. 1:18) Pol i jenisim tingting blong hem from we hem i wantem mekem i gud long ol brata mo sista long Korin. Long 2 Korin 1:23, Pol i talem se: “Mi mi no kam long Korin bifo ya, from we mi no wantem spolem yufala, mi wantem mekem i gud long yufala.” Hem i jenisim plan blong hem blong i givim janis long olgeta blong oli folem advaes blong hem, bifo we hem i visitim olgeta. Mo hemia nao samting we olgeta oli mekem. Taem Pol i stap long Masedonia, hem i kasem nius long Taetas se leta ya i givhan long ol brata mo sista long Korin, blong oli luksave se samting we oli mekem i rong, mo oli tanem tingting blong olgeta. Nius ya i mekem Pol i harem gud tumas.—2 Kor. 6:11; 7:5-7
TAEM YUMI TALEM LONG GOD SE “AMEN”
Taem “ol aposol ya we oli stap talem se oli nambawan” oli tok agensem Pol se hem i no stap holemtaet promes blong hem, maet oli stap talem tu se oli no save trastem hem taem hem i stap prij. Be Pol i mekem olgeta long Korin oli tingbaot bakegen se, hem i stap talemaot mesej blong Jisas Kraes long olgeta. Hem i talem se: “Pikinini ya blong God, Jisas Kraes, we mi wetem Saelas mo Timoti, mitrifala i talemaot long yufala, hem i no talem ‘Yes’ mo ‘No’ long sem taem nomo, nogat. Oltaem nomo, tok blong hem, ‘Yes’” (2 Kor. 1:19) ?Be hemia i min se Jisas tu i no stap holem promes blong hem? !Nogat! Long ful laef blong hem mo long wok blong prij, oltaem hem i talemaot trutok. (Jon 14:6; 18:37) Hem i talemaot ol tok we oli tru, mo yumi save trastem. Pol tu i talemaot sem mesej ya, taswe yumi save trastem ol tok blong hem.
Jehova i “no save giaman.” (Taet. 1:2) Yumi luk samting ya long nekis tok we Pol i raetem i se: “Jisas ya, hem i olsem ansa we i talem se ‘Yes’ long olgeta promes we God i talem finis.” Taem Jisas i stap long wol, hem i holemstrong long Jehova, from samting ya, yumi save trastem se ol promes blong Jehova oli mas kamtru. Pol i gohed i se: “Mo from we yumi joen long hem [Jisas], taswe yumi save talem se ‘Amen’ blong leftemap nem blong God i go antap.” (2 Kor. 1:20) ?I minim wanem se Jisas i olsem “Amen”? Hemia i min se Jisas bambae i mekem olgeta promes blong Jehova oli kamtru.
Oltaem Jehova mo Jisas tufala i talemaot trutok. Pol tu, oltaem hem i mekem samting we hem i talem. (2 Kor. 1:19) Yumi save trastem Pol from hem i no olsem ol narafala we oli mekem promes folem “tingting blong man” nomo. (2 Kor. 1:17) Be hem i letem tabu spirit i lidim hem. (Gal. 5:16) Evri samting we hem i mekem, oli soemaot se hem i wantem mekem i gud long ol brata mo sista blong hem. Taswe, !Yes blong hem i minim Yes!
?YES BLONG YU, I MINIM YES?
Tede, ol man oli mekem ol promes mo biaen oli brekem, from sam smol problem no from we oli wantem mekem wan defren samting. Long saed blong bisnes, i no oltaem we “yes” i minim “yes,” nating se evriwan oli saen long pepa blong soemaot se oli agri. Plante man oli no moa tingbaot mared olsem wan promes we oli mas holem long ful laef blong olgeta. Taswe namba blong divos i stap kam antap kwiktaem. Hemia i soemaot se plante man mo woman oli tingbaot promes blong mared, olsem wan samting we oli save brekem isi nomo.—2 Tim. 3:1, 2.
?Olsem wanem long yu? ?Yes blong yu i minim Yes? Olsem we yumi luk long stat blong haf ya, maet yu mas kanselem wan plan from we yu no naf blong blokem ol samting we oli hapen, be i no from we narafala i no trastem yu. Sipos yu mekem wan promes, yu mas traem bes blong yu blong holem promes ya. (Sam 15:4; Mat. 5:37) Taem yu mekem olsem, bambae ol man oli save trastem yu, mo oli tingbaot yu olsem wan man we i tok tru oltaem. (Efes. 4:15, 25; Jem. 5:12) Taem ol man oli luksave se oli save trastem yu evri dei, bambae oli rere moa blong lesin long yu taem yu talemaot gud nius long olgeta. Taswe, !yumi mas meksua se Yes blong yumi i rili minim Yes!
[Futnot]
Smoltaem afta we Pol i raetem 1 Korin, hem i pas long Troas, blong go long Masedonia. Nao long ples ya, hem i raetem 2 Korin. (2 Kor. 2:12; 7:5) Mo biaen, hem i go long Korin.
^ ***w14 4/15 ol pej 19-20 Man i No Save Wok Blong Tu Masta Wantaem***
Jehova, mo hem i luk we tufala i mekem wok blong Jehova evri dei, hem i save lanem blong mekem sem mak.
SAM TRABOL WE YUMI NO TINGBAOT
8 Plante man we oli tingting blong lego famle blong olgeta, oli kasem save se bambae i gat sam trabol. Be oli no kasem save se trabol ya bambae i bigwan olsem wanem. (Prov. 22:3) Afta we Marilyn i go ovasi, hem i harem nogud tumas from we hem i stap longwe long Jemes mo Jimmy. Tufala tu i harem nogud. Jimmy i stap asaskem se: “?From wanem yu lego mi?” Fastaem, Marilyn i plan blong stap sam manis nomo, be taem i pas gogo, hem i stap plante yia. Nao hem i luk se sloslo, famle blong hem i stap jenis, mo samting ya i mekem hem i fraet. Jimmy i no moa olsem fastaem. Hem i no moa toktok plante long mama blong hem. Marilyn i talem se: “Hem i no moa lavem mi.”
9 Taem papa no mama i stap longwe long pikinini, ful famle i harem nogud mo oli no moa save gud wanem i stret mo wanem i no stret. Taem tufala i mekem olsem long wan pikinini we i smol tumas, hem i harem nogud moa. Marilyn i eksplenem long Jimmy se hem i stap longwe long hem blong givhan long hem. Be Jimmy i ting se mama blong hem i no moa lavem hem. Long stat, hem i harem nogud from we mama blong hem i no stap. Be taem Marilyn i kambak blong visitim olgeta, Jimmy i no wantem save long hem. Jimmy i sem mak long plante pikinini we papa mo mama blong olgeta i lego olgeta. Hem i no moa save lavem mama blong hem mo obei long hem, from we mama blong hem i no moa mekem wok blong mama.—Ridim Ol Proveb 29:15.
10 Marilyn i sanem sam mane mo presen long Jimmy, blong mekem hem i harem gud. Be biaen, hem i kasem save se hem i stap mekem se Jimmy i no moa laekem hem. Hem i stap tijim hem blong i laekem mane moa, i bitim famle mo Jehova. (Prov. 22:6) Jimmy i talem long hem se: “Yu no moa kambak. Yu sanem ol presen nomo i kam.” Marilyn i kasem save nao se hem i no save tijim boe blong hem, sipos hem i raetem leta, no i toktok long hem long telefon mo long Intenet. Hem i eksplenem se: “Yu no save kisim mo holem pikinini blong yu long Intenet, blong talem gud naet long hem.”
11 Marilyn tu i no moa gohed gud long trutok. Hem i joen wanwan taem nomo wetem kongregesen. Hem i no moa fren gud tu wetem man blong hem. Bos blong hem tu i wantem slip wetem hem. Marilyn mo Jemes tufala i stap longlongwe long tufala, ale tufala i no moa save tokbaot ol problem blong tufala. From samting ya, tufala i tokbaot ol filing blong tufala long ol narafala, ale klosap tufala i mekem rabis fasin. Marilyn i kasem save se tufala i save kasem trabol. Baebol i talem se man mo woman we i mared, tufala i mas lavlavem tufala mo tufala i mas slip wanples. Be Marilyn mo Jemes, tufala i no save mekem olsem. (Sing 1:2; 1 Kor. 7:3, 5) Mo tufala i no save wosipim Jehova wanples wetem boe blong tufala. Marilyn i talem se: “Mi harem wan tok long asembli i talem se i impoten we ol Kristin oli mekem famle wosip evri wik, blong oli save stap laef long bigfala dei blong Jehova. Mi kasem save se mi mas gobak long famle blong mi.” Marilyn i mas joen gud bakegen wetem famle blong hem, mo hem i mas fren gud wetem Jehova bakegen.
ADVAES WE I GUD MO ADVAES WE I NOGUD
12 Taem Marilyn i mekem desisen blong gobak long famle blong hem, samfala oli talem gudfala toktok long hem, mo samfala oli daonem hem. Ol elda oli talem long hem se hem i mekem wan gudfala desisen. Be sam narafala oli traem pulum hem blong hem i stap, mo oli talem se sipos hem i gobak bambae hem i no gat mane. Oli jikim hem se: “Yu go, be bambae yu kambak ya.” Ol Kristin oli no mas talem ol tok olsem. Be oli mas “tijim ol yangfala woman long stret rod blong lavem ol man blong olgeta wetem ol pikinini blong olgeta. Oli mas tijim ol yangfala woman ya blong oli . . . lukaot gud long haos blong olgeta. . . . Nao bambae i no gat man i save tok nogud long tok blong God.”—Ridim Taetas 2:3-5.
13 Plante long olgeta we oli go wok ovasi, oli gruap long wan kantri we oli strong blong folem kastom, mo oli mas lesin long famle blong olgeta, speseli papa mo mama. Taswe, sipos ol famle oli askem long wan Kristin blong i mekem samting we Jehova i no glad long hem, Kristin ya i mas gat strong bilif, nao bambae hem i naf blong mekem prapa desisen blong hem.
14 Wan sista we nem blong hem Karen, i talem se: “Taem boe blong mi Don, i bon, mi mo man blong mi, mitufala i stap wok long wan narafala kantri. Long taem ya, mi jes stat blong stadi Baebol.” Ol famle oli talem se Karen i mas sanem Don i gobak long papa mo
^ ***w14 5/15 ol pej 12-15 ?Yu Yu Folem Nambawan Rul Long Wok Blong Prij?***
3 ?Olsem wanem? ?Jisas i stap talem se yumi mas folem Nambawan Rul ya taem yumi joen wetem ol brata mo sista nomo? Nogat. Hem i stap tokbaot samting we yumi mas mekem long olgeta man, mo long ol enemi blong yumi tu. (Ridim Luk 6:27, 28, 31, 35.) Taswe, yumi mas folem rul ya taem yumi prij long ol man tu. Maet plante long olgeta oli lesin long gud nius, mo ‘kasem laef blong olwe.’—Wok 13:48.
4 Naoia bambae yumi tokbaot fo kwestin we yumi mas tingbaot taem yumi stap prij: ?Mi mi prij long hu? ?Mi mi prij long weples? ?I moagud mi prij wetaem? ?Mi mi talem wanem toktok? Ol kwestin ya bambae oli givhan long yumi blong yumi tingbaot man we yumi prij long hem, ale yumi save jenisim fasin blong yumi blong mekem i gud long man ya.—1 Kor. 9:19-23.
?MI MI PRIJ LONG HU?
5 Plante taem yumi prij long ol man wanwan. Olgeta man oli gat defdefren laef, mo oli kasem ol defdefren trabol. (2 Kron. 6:29) Taswe, taem yu stap prij, i gud yu askem se: ‘Sipos man ya i stap prij long mi, ?bambae mi mi wantem we hem i gat wanem tingting long mi? ?Bambae mi glad sipos hem i jajem mi wantaem, no bambae mi wantem we hem i traem save gud mi?’ Sipos yumi tingbaot ol kwestin ya, bambae oli givhan long yumi blong yumi folem Nambawan Rul, mo yumi mekem fasin we i stret long ol man wanwan.
6 Yu traem tingbaot: Yumi ol Kristin, yumi mekem bes blong yumi blong folem advaes blong Baebol se ‘yumi mas toktok gud long ol man.’ (Kol. 4:6) Be from we yumi sinman, samtaem yumi save mestem. Maet wan dei yumi harem nogud from wan samting, nao yumi talem sam tok we i no kaen. (Jem. 3:2) Sipos samting ya i hapen, yumi hop se man we yumi talem tok ya long hem, i kasem save from wanem yumi mekem olsem. Yumi hop se bambae hem i no tingbaot yumi olsem wan man we i no gat respek. Sipos yumi wantem se man i gat gudfala tingting olsem, ale yumi tu, yumi mas traem kasem save from wanem man i save talem tok we i no kaen.
7 Sipos yumi mitim wan man we i kros, i gud yumi no jajem hem. Be yumi tingbaot se maet hem i harem nogud from wan samting we i hapen long laef blong hem. Maet hem i kasem hadtaem long wok no long skul. No maet hem i gat wan bigfala sik. I gat plante man we fastaem oli kros, be taem Witnes i toktok kwaet mo wetem respek, oli no moa kros mo oli lesin gud.—Prov. 15:1; 1 Pita 3:15.
8 Taem yumi prij, yumi mitim enikaen man nomo. Long ol yia we i pas, i gat bitim 60 laef stori long Wajtaoa, long haf ya “Baebol i Jenisim Laef Blong Man.” Sam long ol man ya, fastaem oli stilman, no oli man blong drong, no oli joen long ol stronghed grup, no oli yusum drag. Sam narafala oli man blong politik, no oli lida blong skul, no oli laekem wok blong olgeta bitim mak, no oli slip olbaot. Be olgeta evriwan oli jenisim laef blong olgeta mo oli bilif long trutok, taem oli harem gud nius mo oli stadi Baebol. Taswe, yumi neva mas ting se i gat sam man we gud nius blong Kingdom i no save givhan long olgeta from we oli nogud tumas. (Ridim 1 Korin 6:9-11.) “Ol man we oli gat ol defdefren kaen fasin,” oli save jenisim laef blong olgeta taem oli harem gud nius.—1 Kor. 9:22.
?MI MI PRIJ LONG WEPLES?
9 Plante taem yumi prij long ol man long haos blong olgeta. (Mat. 10:11-13) Taem yumi stap long haos blong yumi, yumi wantem se ol man afsaed oli no save luk yumi, mo yumi wantem se yumi sef. Yumi wantem se narafala i respektem haos mo yad blong yumi. Taswe taem yumi prij, yumi tu, yumi mas respektem haos mo yad blong narafala.—Wok 5:42.
10 Tede i gat fulap rabis man we oli stap stil mo kilim man, taswe plante man oli no trastem ol strenja. (2 Tim. 3:1-5) Yumi no mas givim rong tingting long ol man. Yu traem tingbaot sipos yumi noknok long doa be i no gat man i ansa. Maet yumi lukluk i go insaed long windo, no maet yumi wokbaot olbaot long yad blong traem faenem man blong haos. I tru, yumi mas traehad blong faenem olgeta man. (Wok 10:42) Yumi no gat rabis tingting, be yumi wantem nomo blong talemaot gud nius long olgeta. (Rom 1:14, 15) ?Olsem wanem? ?Long ples blong yu, man i save kam kros sipos yu mekem olsem? ?Ol man we oli luk yu, bambae oli tingting olsem wanem? Yumi no mas mekem wan samting we man i save kam kros from. Aposol Pol i talem se: “Mifala i no wantem we sam man oli save faenem sam rabis poen long ol wok blong mifala. Nao mifala i stap traehad, blong mifala i no mekem sam fasin we narafala man bambae i save foldaon long hem.” (2 Kor. 6:3) Taem yumi respektem yad mo haos blong ol man, samting ya i save pulum olgeta oli kam long trutok.—Ridim 1 Pita 2:12.
?MI MI PRIJ WETAEM?
11 Evri dei yumi bisi. Blong mekem ol wok blong yumi, yumi makemaot ol samting we oli moa impoten, mo yumi folem wan gudfala program. (Efes. 5:16; Fil. 1:10) Yumi no glad sipos wan samting i hapen we i mekem se yumi no finisim wan impoten wok. Yumi no wantem we wan man i kam storian longtaem tumas wetem yumi, mo i westem taem blong yumi. Long wok blong prij, yumi mas respektem se ol man oli bisi. ?Ale, yumi save folem Nambawan Rul olsem wanem?
12 Yumi mas save wetaem nao i stret blong prij long ol man. Yumi save askem se: ‘Long ples blong mi, ?wetaem ol man oli stap long haos? ?Wetaem oli glad blong storian?’ Nao yumi jenisim program blong yumi, ale yumi go prij long taem we i stret long ol man. Long sam ples, maet sapa i stret. Sipos i olsem long ples blong yu, i gud yu traem prij long sapa. (Ridim 1 Korin 10:24.) Jehova bambae i blesem yu sipos yu lego sam samting, blong yu save prij long ol man long taem we i stret long olgeta.
13 ?Yumi save mekem wanem bakegen blong soemaot respek long ol man? Sipos man i glad blong storian, yumi yusum gud janis ya, be yumi no mas bitim mak. Maet man ya i stap mekem wan samting we hem i ting se i impoten. Sipos hem i talem stret se hem i bisi, yumi save talem se bambae yumi storian wetem hem smoltaem nomo. Nao yumi mas meksua se yumi no pulum storian i kam longfala. (Mat. 5:37) Long en blong storian, i gud yumi askem long hem se wetaem i stret blong kam luk hem bakegen. Sam pablisa oli talem se: “Mi mi glad blong kam luk yu bakegen. Maet i moagud sipos mi ring fastaem. ?Wanem tingting blong yu?” Taem yumi jenisim program blong yumi blong mekem i stret long ol man we yumi prij long olgeta, yumi stap folem fasin blong aposol Pol. Hem i no mekem ol samting we oli gud long hem, be hem i mekem ol samting we oli gud ‘long ol narafala man,’ blong mekem rod blong God bambae i sevem olgeta.—1 Kor. 10:33.
?MI MI TALEM WANEM TOKTOK?
14 Yu traem tingbaot sipos wan man i ring long yu, be yu no save hem. Hem i askem long yu se yu laekem wanem kakae, mo plante narafala kwestin olsem. Yu stap tingbaot se man ya hem i hu, mo hem i wantem wanem. Ating bambae yu hareap nomo blong finisim storian ya. Nao yu traem tingbaot wan narafala man we i ring. Hem i talemaot kwiktaem se hem i hu. Hem i talem se wok blong hem i blong mekem risej long ol kaen kakae, mo i talem se hem i gat sam gudfala save we hem i wantem serem wetem yu. Ating bambae yu lesin. Yumi laekem taem man i tok stret mo i gat respek. ?Yumi soemaot fasin ya olsem wanem taem yumi prij?
15 Long plante ples, taem yumi go prij, yumi mas talemaot kwiktaem from wanem yumi kam luk ol man. Tingting blong man bambae i fasfas sipos yumi no talem se yumi hu, be yumi go stret long wan kwestin olsem: “?Sipos yu yu save stretem evri problem long wol, bambae yu stretem weswan fastaem?” I tru, yumi kam blong talemaot ol save we i impoten. Mo yumi askem kwestin ya from we yumi wantem save tingting blong hem, nao yumi save lidim storian i go long Baebol. Be maet man blong haos i stap tingting se: ‘Mi no save man ya. ?Hem i hu, mo from wanem i askem kwestin ya?’ Taswe taem yumi mitim man, yumi mas kwik blong talemaot se yumi hu. (Fil. 2:3, 4) ?Yumi save mekem samting ya olsem wanem?
16 Wan eria elda i mekem olsem. Afta we hem i talem nem blong hem, hem i givim traket ya ?Yu Yu Wantem Save Trutok? Nao hem i talem se: “Tede, mifala i stap givimaot pepa ya long evriwan long eria blong yu. Hemia i blong yu.” Brata ya i luk se taem ol man oli save from wanem hem i kam, oli no moa fraet, nao i isi blong statem wan storian. Ale hem i gohed olsem: “Yu luk ol sikis kwestin ya. ?Yu bin tingbaot wan long olgeta?” Sipos man i jusum wan kwestin, ale brata i openem traket, nao i tokbaot ansa we Baebol i givim. Sipos man i no jusum, hem nomo i jusum wan kwestin mo i tokbaot. I tru, i gat defdefren fasin blong statem storian. Long sam ples, maet yumi mas mekem sam spesel fasin blong soemaot respek fastaem. Bigfala samting se yumi mas jenisim ol fastok blong mekem i stret long ol manples blong yumi.
YUMI MAS FOLEM NAMBAWAN RUL TAEM YUMI PRIJ
17 Ale, ?yumi mekem wanem blong folem Nambawan Rul taem yumi prij? Yumi traem save gud ol man wanwan, from we laef mo trabol blong olgeta i defdefren. Yumi respektem yad mo haos blong ol man. Yumi traehad blong prij long taem we man i stap long haos mo i glad blong storian. Mo yumi statem storian long fasin we i stret long ol manples blong yumi.
18 Taem yumi kaen long ol man mo yumi respektem olgeta, yumi soemaot se yumi folem ol rul blong Baebol. Hemia i leftemap nem blong Papa blong yumi long heven. (Mat. 5:16) Taem yumi mekem ol fasin we oli soemaot respek, yumi save pulum moa man blong oli laekem trutok. (1 Tim. 4:16) Nating se man i lesin no i no lesin, yumi save se yumi mekem bes blong yumi. (2 Tim. 4:5) I gud yumi folem fasin blong aposol Pol, we i talem se: ‘Mi mekem olgeta samting ya from gud nius, blong bambae mi save serem gud nius ya wetem ol narafala man.’ (1 Kor. 9:23) Taswe, yumi mas folem Nambawan Rul taem yumi prij.